PELANCONG HILANG : SAR DI GUNUNG JASAR DITERUSKAN HARI INI

IPOH: Operasi mencari dan menyelamat (SAR) seorang pelancong dari India yang hilang sejak 22 Sept lalu ketika mendaki Gunung Jasar, Tanah Rata, Cameron Highlands diteruskan hari ini.

Pegawai Perhubungan Awam Jabatan Bomba dan Penyelamat Malaysia (JBPM) Pahang Zulfadli Zakaria dalam satu kenyataan berkata pencarian hari ini memfokuskan dalam radius 5 kilometer, melibatkan kawasan denai iaitu tempat terlibat bermula di Gunung Jasar dan Kampar PAS menghala ke Bharat Tea.

Zufadli berkata sasaran pencarian ialah sekitar 500 meter dari Gunung Jasar menggunakan sweeping kiri kanan denai secara menyeluruh.

Bagaimanapun SAR yang mengandungi kekuatan lebih 70 anggota itu ditangguhkan petang tadi dan perancangan operasi esok akan memfokuskan kawasan 500 meter dari puncak Gunung Jasar.

“Pencarian juga akan memfokuskan kawasan cerun dan ‘off trail’,” katanya.

Terdahulu Ketua Polis Daerah Cameron Highlands DSP Azri Ramli dalam kenyataan memaklumkan Nandan Suresh Nadkarni, 44, dilaporkan hilang selepas mendaki Gunung Jasar, Tanah Rata, Cameron Highlands sejak 22 Sept lepas.

Mangsa telah mendaftar masuk ke Hikers Sleep Port Guest House, Tanah Rata pada 19 Sept dan sepatutnya mendaftar keluar pada 24 Sept.

Hasil siasatan awal polis mendapati pada 22 Sept, mangsa telah keluar dari hotel seorang diri untuk melakukan aktiviti pendakian di trail 10 Gunung Jasar, Tanah Rata berdasarkan beberapa rakaman kamera litar tertutup (CCTV) yang diperoleh di sekitar kawasan Tanah Rata. –AlHijrah Online


SURI RUMAH RUGI RM110,556 TERPERDAYA KERJA MUDAH ‘LIKE AND SHARE’

KUANTAN: Seorang suri rumah mendakwa kerugian RM110,556 selepas diperdayakan sindiket penipuan yang menawarkan pekerjaan sambilan menerusi aplikasi media sosial.

Ketua Polis Pahang Datuk Yahaya Othman berkata mangsa yang berusia 36 tahun mendakwa pautan iklan di Telegram pada 30 Mei lepas hanya memerlukan dia membuat tanda suka dan berkongsi video YouTube.

“Mangsa berkata ditawarkan komisen antara 15 ke 20 peratus bagi melakukan lapan tugasan namun dia perlu membuat bayaran terlebih dahulu bagi mendapatkan pautan ke video terlibat.

“Tertarik dengan jumlah komisen menyebabkan mangsa mengeluarkan wang simpanan serta meminjam daripada rakan-rakan untuk membayar suspek,” katanya menerusi kenyataan di sini hari ini.

Yahaya berkata mangsa telah membuat 21 transaksi pemindahan wang secara dalam talian ke lima akaun diberikan suspek sebelum menyedari dirinya ditipu dan telah membuat laporan di Ibu Pejabat Polis Daerah (IPD) Kuantan semalam.

Yahaya menasihatkan orang awam agar tidak mudah terpedaya dengan tawaran iklan di media sosial terutamanya yang menawarkan keuntungan tinggi dan pekerjaan mudah. — AlHijrah Online


POLIS CARI PENUNGGANG MOTOSIKAL CUBA BALING TOPI KELEDAR

SEREMBAN: Polis sedang mengesan seorang penunggang motosikal yang cuba membaling topi keledar ke arah kenderaan lain di Lebuh Raya Jalan Temiang-Pantai di sini.

Ketua Polis Daerah Seremban, Asisten Komisioner Nanda Maarof berkata, kejadian terbabit yang dipercayai berlaku semalam berjaya dirakam kamera papan pemuka dan tular di media sosial.

Insiden dipercayai berlaku selepas kenderaan berkenaan membunyikan hon kepada sekumpulan penunggang motosikal yang berhenti di lorong kecemasan lebuh raya tersebut.

“Siasatan awal mendapati terdapat sekumpulan penunggang motosikal yang berhenti dan meletakkan kenderaan di laluan kecemasan di lokasi kejadian.

“Dalam pada masa yang sama, rakaman video tersebut turut memaparkan seorang individu seakan-akan cuba untuk membaling objek ke arah kenderaan perakam,” katanya dalam kenyataan hari ini.

Ujarnya, kes disiasat mengikut Seksyen 48 (1) Akta Pengangkutan Jalan 1987 kerana melakukan galangan di atas jalan dan di bawah Seksyen 268 (1) Kanun Keseksaan kerana melakukan mudarat awam.

Dalam pada itu Nanda berkata pihak polis sentiasa memantau dan melakukan penguatkuasaan di lokasi-lokasi tumpuan terutama di Jalan Temiang-Pantai bagi memastikan tiada sebarang pelanggaran undang-undang berlaku. – AlHijrah Online


MANGSA LEMAS TAK SEMPAT LANGSUNGKAN PERKAHWINAN

PORT DICKSON: Hasrat anak sulung daripada enam beradik untuk melangsungkan perkahwinan pada November ini tidak kesampaian selepas ditemukan lemas bersama dua adik perempuannya di Pantai Cahaya, dekat sini semalam.

Sepupu perempuan mereka, R. Thammanty, 30, berkata mangsa, R. Kalaivani, 30 juga telah membuat persiapan untuk mengadakan majlis praperkahwinan dalam waktu terdekat bersama tunang, J. Sathiswaran, 29, yang terselamat ketika kejadian berkenaan.

“Pemergian mereka amat mengejutkan kami semua. Kalaivani dan Sathiswaran dah bertunang sejak lapan tahun lepas, mereka sedang mengumpul wang untuk melangsungkan perkahwinan November nanti, tapi apakan daya apabila dia bersama dua adiknya pergi dulu.”

“Dia dan tunangnya tinggal di Taiping, Perak dan pulang bercuti di rumah keluarga Kalaivani di Banting, Selangor pada Sabtu lepas. Saya dan sepupu memang sangat rapat, rumah juga berdekatan, tiada sebarang perubahan ditunjukkan ketika kami berjumpa, mereka sangat ceria,” katanya ketika ditemui pemberita di Unit Forensik Hospital Port Dickson di sini hari ini.

Selain Kalaivani, turut ditemukan lemas dalam kejadian pada 5.57 petang itu adalah adik keduanya Dawige, 29, dan adik bongsu, Sathiyadevi, 19, manakala adik lelaki yang juga anak kelima, Veeran, 26, dan Sathiswaran berjaya diselamatkan oleh orang awam.

Thammanty berkata percutian sepupunya bersama ibu mereka, K. Anchalay, 52, semalam juga adalah percutian pertama keluarga itu ke Port Dickson kerana sebelum ini mereka hanya ke kawasan sekitar Selangor sahaja.

Menurutnya ketika ini keadaan emosi Anchalay tidak stabil dan masih menangis berikutan hilang ketiga-tiga anak perempuannya serentak, manakala anak lelakinya masih dirawat di Unit Rawatan Rapi (ICU).

Mengulas kejadian semalam, Thammanty berkata dia menyedari Veeran mengambil kereta di parkir hadapan rumah kira-kira 2 petang dan menjelang malam rumah mereka dilihat masih gelap sehingga menimbulkan kerisauan kerana sebelum ini mereka sekeluarga akan memaklumkan padanya jika mahu ke mana-mana.

“Tidak lama kemudian, saya dapat panggilan daripada mak cik (Anchalay) memaklumkan tiga sepupu saya meninggal dunia, saya fikir mereka kemalangan tetapi sampai di hospital baru tahu mereka lemas. Menurut mak cik kejadian berlaku sangat pantas hingga dia sendiri tidak perasan,” katanya.

Dalam pada itu, Timbalan Ketua Polis Daerah Port Dickson DSP Muhamad Mustafah Hussin dilaporkan berkata kes diklasifikasikan sebagai mati mengejut dan proses bedah siasa sedang dilakukan ketika ini.–AlHijrah Online


NGO, INDIVIDU DILARANG AGIH MAKANAN KEPADA GELANDANGAN SEPANJANG RAMADAN – DBKL

KUALA LUMPUR: Mana mana individu atau pertubuhan bukan kerajaan (NGO) tidak dibenarkan mengagihkan sumbangan makanan kepada gelandangan secara terus di kawasan pusat bandar raya sepanjang Ramadan.

Menerusi kenyataan yang dikeluarkan Dewan Bandaraya Kuala Lumpur (DBKL) semalam, pihaknya memaklumkan kawal selia tersebut dilaksanakan bagi mengelak berlaku pembaziran serta kekotoran selain mengekang penularan wabak COVID-19.

Bagaimanapun, pengagihan makanan masih boleh diteruskan melalui dua pusat gelandangan iaitu di Pusat Transit Gelandangan Jalan Pahang dan Pusat Khidmat Gelandangan Medan Tunku, selain satu pusat komuniti iaitu Pusat Pembelajaran Komuniti, Chow Kit.

“DBKL mendapati terdapat banyak pihak sama ada NGO, kumpulan atau individu yang mengagihkan makanan di lokasi-lokasi ‘hotspot’ gelandangan di pusat bandar antaranya sekitar Masjid Jamek, Pasar Seni dan Jalan Tuanku Abdul Rahman.

“Keadaan ini telah menimbulkan gangguan, ketidakselesaan kepada pemilik premis dan menunjukkan persepsi negatif masyarakat terhadap DBKL. Aktiviti pemberian makanan kelihatan tidak dapat dikawal terutama ketika bulan Ramadan,” menurut kenyataan itu.

DBKL memaklumkan orang ramai yang ingin menyumbang perlu menghubungi talian 03-2617 6321 terlebih dahulu bagi tujuan penjadualan agihan dan mereka yang gagal mematuhi arahan yang ditetapkan boleh dikenakan tindakan penguatkuasaan.–AlHijrah Online


RUJUK ALIM ULAMA, BUKAN SELEBRITI MEDIA SOSIAL

KUALA LUMPUR: Sebarang kekeliruan mengenai hukum-hakam agama perlu dirujuk kepada alim ulamak yang mursyid iaitu orang yang dipercayai dan bukan selebriti media sosial yang terkenal dan memiliki jumlah pengikut yang ramai.

Menteri di Jabatan Perdana Menteri (Hal Ehwal Agama) Senator Datuk Dr Zulkifli memaklumkan ini bagi memastikan persoalan yang timbul dijawab oleh orang yang benar-benar memahami tentang sesuatu perkara.

“Kita sebagai orang Islam, kena rujuk ahli ilmu, ahli zikir kalau tidak tahu.

“Ahli zikir tu maknanya kalau dia pandai fiqah tidak semestinya dia pandai undang-undang. Dia masyhur dalam satu bidang tidak semestinya dia faham perkara lain,” kata Zulkifli kepada media selepas melakukan lawatan kerja ke Mahkamah Syariah Wilayah Persekutuan hari ini.

Beliau merujuk kepada perbahasan agama yang disampaikan oleh segelintir selebriti instafamous sehingga menimbulkan kontroversi dan salah faham antara warganet. – AlHijrah Online / Abdul Hakim Hasan.


SEMUA MANGSA KEMALANGAN DI MESIR STABIL

PUTRAJAYA: Lima warga Malaysia yang terlibat dalam kemalangan jalan raya di Mesir pada Sabtu lepas dilaporkan berada dalam keadaan stabil.

Wisma Putra dalam kenyataan hari ini memaklumkan kesemua mereka telah dipindahkan ke Suez Hospital for Health Insurance dan Sheikh Zayed Specialised Hospital untuk menerima rawatan lanjut.

“Pegawai-pegawai dari Kedutaan Besar Malaysia di Kaherah telah membuat lawatan konsular bagi menemui mangsa yang terlibat untuk menghulurkan bantuan konsular sewajarnya,” menurut Kementerian Luar serta mengesahkan tiada mangsa yang terkorban dalam insiden itu.

Menurut laporan sebelum ini, lima warga Malaysia daripada satu keluarga mengalami kecederaan akibat kemalangan jalan raya di Mesir semasa dalam perjalanan dari Hurghada ke Kaherah. — BERNAMA


MALAYSIA SOKONG KEBENARAN TERHAD IBADAH HAJI

KUALA LUMPUR: Malaysia menyambut baik pendirian kerajaan Arab Saudi dalam pelaksanaan ibadah haji musim 1441H/2020 secara terhad untuk penduduk negara itu serta rakyat asing yang menetap di sana.

Menteri Luar, Datuk Seri Hishammuddin Tun Hussein dalam satu kenyataan bersama Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, perkara tersebut dimaklumkan menerusi panggilan telefon daripada Menteri Luar Arab Saudi Putera Faisal Farhan Al-Saud, Menteri Hal Ehwal Islam, Dakwah dan Panduan Arab Saudi, Shaikh Abdullatif Abdulaziz Aal Al Shaikh, dan Menteri Haji dan Umrah Arab Saudi, Shaikh Dr Muhammad Saleh Taher Benten pada Isnin dan Selasa lepas.

“Sesungguhnya, Malaysia amat menerima baik pendirian kerajaan Arab Saudi ini yang mana ia bukan sahaja menggambarkan kecaknaan Khadimul Haramaian al-Sharifain Raja Salman bin Abdulaziz Al Saud dan Kementerian Haji dan Umrah Arab Saudi terhadap umat Islam di seluruh dunia bagi memastikan ibadah ini dapat dilaksanakan dengan selamat berdasarkan perspektif kesihatan umum.

“Malah ia juga bertepatan dengan konsep maqasid syariah iaitu hifz al-nafs (pemeliharaan nyawa),” menurut kenyataan bersama yang dikeluarkan Hishammuddin dan Zulkifli malam semalam.

Kedua-dua menteri tersebut juga berjanji akan sentiasa berkomunikasi dengan kerajaan Arab Saudi khususnya dengan rakan sejawat masing-masing bagi memastikan rakyat Malaysia yang berada di Arab Saudi diberi keutamaan sekiranya pelaksanaan ibadah haji secara terhad diteruskan.

Hishammuddin dan Zulkifli turut mengajak seluruh umat Islam di Malaysia untuk mendoakan wabak Covid-19 segera hilang dari bumi Arab Saudi, Malaysia dan seluruh dunia serta mendoakan semoga ibadah haji tahun hadapan dapat dilaksanakan sebagaimana tahun-tahun sebelum ini. – AlHijrah Online


DUA PATAH KAKI LIF KONDOMINIUM JATUH DARI TINGKAT LAPAN

KUALA LUMPUR: Enam individu termasuk seorang kanak-kanak perempuan berusia dua tahun berdepan situasi cemas apabila lif yang mereka dinaiki terjatuh dari tingkat lapan di sebuah kondominium di Lengkok Thamby Abdullah di Brickfields, di sini, malam tadi.

Kejadian menyebabkan seorang wanita dan seorang lelaki patah kaki manakala yang lain selamat.

Jurucakap Pusat Gerakan Operasi Jabatan Bomba dan Penyelamat Malaysia Kuala Lumpur berkata pihaknya menerima panggilan berhubung kejadian pada 9.52 malam dan sebuah jentera disertai 11 anggota daripada Balai Bomba dan Penyelamat Hang Tuah digegaskan ke lokasi.

“Menurut mangsa, lif tersebut jatuh dari tingkat lapan hingga ke tingkat bawah (GF). Wanita dan lelaki yang patah kaki dihantar ke Hospital Kuala Lumpur untuk rawatan.

“Operasi menyelamat tamat sepenuhnya pada 11.35 malam dan punca kejadian masih dalam siasatan,” katanya dalam kenyataan hari ini.–AlHijrah Online


TIGA TERMASUK DUA PEGAWAI MBSA DITAHAN SPRM

SHAH ALAM: Suruhanjaya Pencegahan Rasuah Malaysia (SPRM) menahan tiga individu termasuk dua pegawai Majlis Bandaraya Shah Alam (MBSA) dipercayai berhubung projek kerajaan negeri.

Pengarah Kanan Bahagian Siasatan SPRM Datuk Seri Hishamuddin Hashim ketika dihubungi berkata satu lagi individu yang ditahan ialah seorang kontraktor.

Sementara itu, Datuk Bandar Shah Alam Datuk Zamani Ahmad Mansor berkata pihaknya masih menunggu laporan SPRM dan tidak dapat mengesahkan sama ada penahanan itu berkait  projek tebatan banjir sebagaimana dilapor sebuah portal.

Menurut Zamani, projek itu ketika ini masih di peringkat perbincangan dengan kerajaan negeri dan belum dimulakan.

Beliau juga tidak dapat memastikan sama ada SPRM membawa keluar beberapa fail dari premis berkenaan ketika serbuan dipercayai dibuat SPRM di Wisma MBSA, di sini, Isnin lepas.

“Pada ketika itu, semua pegawai kanan berada di luar menghadiri dialog bajet, ada yang kata serbuan tapi saya tak dapat mengesahkan perkara itu kerana tidak berada di sana dan tidak mendapat apa-apa maklumat daripada SPRM lagi,” katanya ketika dihubungi Bernama.–AlHijrah Online


PENINDASAN UMAT ISLAM PUNCA KEGANASAN: TUN M

Oleh Zaim Zamani

KUALA LUMPUR: Penindasan ke atas masyarakat Islam antara punca utama dunia dihimpit isu keganasan, kata Perdana Menteri Tun Dr Mahathir Mohamad.

Beliau menjangkakan lebih banyak tindakan keganasan akan berlaku sekiranya isu penindasan masyarakat Islam seperti berlaku di Palestin tidak ditangani.

Katanya, lebih
memburukkan keadaan jika kuasa besar seperti Amerika Syarikat memberi sokongan
kepada Israel.

“Banyak perkara dilakukan Israel bertentangan dengan kedaulatan undang-undang, melanggar undang-undang antarabangsa dan di luar amalan biasa.

“Namun sokongan diberikan kepada Israel, khususnya (dari) Amerika Syarikat walaupun Israel melakukan jenayah antarabangsa,” kata Dr Mahathir ketika berucap pada Siri Kolokium Antarabangsa Berkenaan Pemahaman Islam Menentang Islamofobia di Institut Kefahaman Islam Malaysia (IKIM) di sini hari ini.

Mengulas lanjut, Dr Mahathir berkata penindasan ke atas umat Islam seperti dilakukan Israel kepada warga Palestin menyebabkan ramai pihak marah dan kecewa, lebih-lebih lagi apabila dunia hanya memerhati dan tiada tindakan tegas diambil ke atas rejim zionis itu.

Perdana Menteri
menegaskan ketidakadilan itu memaksa sesetengah pihak mengambil jalan keganasan
sebagai penyelesaian.

“Ia menjejaskan pemikiran ramai rakyat Palestin dan masyarakat Muslim yang merasakan langkah konvensional (rundingan) adalah sia-sia untuk mendapatkan semula tanah Palestin.

“Mereka jadi marah dan kecewa kemudian timbul idea untuk bertindak sendiri. Mereka tidak mampu berperang, tiada kereta kebal, pesawat, kapal terbang dan lain-lain. Jadi mereka memilih tindakan keganasan untuk menentang Israel dengan meletupkan diri di tempat yang sesak dan membunuh ramai orang,” katanya.

Bagaimanapun Dr Mahathir
menjelaskan jalan keganasan bukan langkah penyelesaian terbaik kerana turut mengorbankan
mereka yang tidak bersalah.

Beliau berkata
tindakan itu juga akan menyebabkan lebih ramai pihak menjauhi Islam serta
meningkatkan perasaan islamofobia dan menambah jumlah sokongan kepada Israel.

Dr Mahathir, yang sentiasa lantang dalam isu konflik Palestin-Israel, menjangkakan isu keganasan akan berkurangan jika keadilan diberikan kepada warga Palestin.

Beliau turut mengajak
pemimpin dunia mengenal pasti punca keganasan dalam usaha mengawal masalah itu dan
mengembalikan keamanan. – AlHijrah Online


KECACATAN BUKAN PENGHALANG, ADA HIKMAH DI SEBALIK UJIAN – MASHY

KUALA LUMPUR: Kecacatan bukan penghalang buat Masitah Mohd Afandy, 32 tahun, yang buta kedua belah matanya selepas terlibat dalam kemalangan jalan raya pada dua hari sebelum Ramadan lalu.

Malah, Masitah atau panggilan mesra, Mashy, menganggap kecacatan yang dialami itu pasti ada hikmah disebaliknya.

Mashy telah diduga hilang penglihatan selepas disahkan bahagian kanan kepalanya retak dan pecah di bahagian kanan muka, selepas kereta dinaikinya merempuh lori 15 tan di Kilometer 193.1 Lebuh Raya Utara Selatan (PLUS) arah selatan dekat Ayer Keroh, pada 21 Mac lalu.

Selain hilang penglihatan, kaki Mashy juga patah yang perlu mengambil masa enam bulan untuk pulih.

Namun, kecacatan itu tidak menghalang usahawan muda ini untuk terus mengendalikan perniagaannya malah dia terus memperbaiki diri dengan mempelajari dan meneroka perkara baru.

Mashy turut meluahkan rasa syukur kerana dikelilingi orang yang positif termasuk suaminya, kerana kecacatan yang dialaminya menjadikan hubungan pasangan itu menjadi lebih erat dan bahagia.—AlHijrah Online

Laporan penuh dalam Berita AlHijrah 27 Mei 2023.


PEMAIN MAGHRIBI RAI KEJAYAAN KE SUKU AKHIR DENGAN SUJUD SYUKUR

DOHA: Maghribi membuat kejutan di Piala Dunia 2022 untuk mara ke suku akhir buat kali pertama selepas mengalahkan Sepanyol 3-0 dalam penentuan sepakan penalti, tengah malam tadi.

Aksi yang berlangsung di Stadium Education City itu ditentukan pemenang menerusi sepakan penalti selepas kedua-dua pasukan seri 0-0 selepas 120 minit permainan.

Kejayaan Maghribi muncul pasukan pertama dari negara Arab mara ke suku akhir Piala Dunia semalam diraikan pemain dengan sujud syukur.

Penyokong negara itu turut sama meraikan kejayaan tersebut dengan masing-masing bangga mengibarkan bendera Maghribi, malah ada juga yang mengibarkan bendera Palestin sebagai tanda solidariti.

Raja Maghribi Mohammed VI turut memuji pasukan kebangsaan dan mengucapkan tahniah kepada pemain, pasukan teknikal dan juga pengurusan yang sudah memberikan segala-galanya serta memudahkan perjalanan pasukan di sepanjang kejohanan itu, menurut satu kenyataan dari istana.

Sebagai rekod, perlawanan semalam merupakan penampilan kedua Maghribi di peringkat saingan 16 terakhir Piala Dunia.

Kali terakhir pasukan itu ke peringkat saingan 16 terakhir adalah pada 1986.

Maghribi dijadual bertemu Portugal pada peringkat suku akhir Piala Dunia 2022. —AlHijrah Online


WARGA EMAS DIHANYUTKAN BANJIR KILAT DITEMUKAN LEMAS

LAWAS: Seorang lelaki warga emas yang dikhuatiri hilang selepas dihanyutkan arus deras banjir di Jalan Sungai Sepakoi malam tadi ditemukan mati lemas, awal hari ini.

Mangsa yang dikenali sebagai Silas Sudai, 63, dijumpai petugas yang sedang melakukan kerja-kerja pembersihan jalan raya di kawasan tebingan berbatu di antara Kuala Sungai Sepakoi dan Sungai Long Tengoa pada pukul 7 pagi.

“Mangsa dijumpai tiga kilometer dari lokasi terakhir dia dilihat sebelum dihanyutkan arus deras,” kata jurucakap Pusat Gerakan Operasi Bomba Sarawak dalam satu kenyataan.

Sepasukan anggota Bomba dan Penyelamat Lawas yang dimaklumkan kejadian itu telah bergegas ke lokasi dan mayat mangsa diserahkan kepada pihak polis pada kira-kira 10.10 pagi untuk tindakan lanjut.

Mangsa dilaporkan hilang oleh rakannya sekitar 11.30 malam tadi, ketika dipercayai cuba memeriksa paras air banjir yang menenggelamkan jalan menghubungkan Lawas ke Long Sukong. –AlHijrah Online


UK KURANGKAN KAKITANGAN KEDUTAAN DI BAGHDAD, TEHRAN

LONDON: United Kingdom (UK) telah mengurangkan jumlah kakitangan di kedutaannya di Tehran dan Baghdad susulan ketegangan yang semakin memuncak di rantau itu akibat pembunuhan komander tertinggi tentera elit Iran Jeneral Qassem Soleimani minggu lepas, lapor agensi berita Turki Anadolu memetik laporan media.

Penarikan balik beberapa diplomat adalah sebagai langkah berjaga-jaga, lapor media tempatan termasuk Sky News.

Duta UK di Tehran iaitu Rob Macaire dan Duta UK di Baghdad, Stephen Hickey, akan kekal di situ, menurut laporan media.

Perdana Menteri Boris Johnson telah bertemu menteri kanan kabinet pada Isnin, termasuk Setiausaha Luar Dominic Raab dan Setiausaha Pertahanan Ben Wallace bagi menilai krisis terkini itu.

Raab berkata mesej utama kerajaan UK ialah “kepentingan untuk meredakan ketegangan dan mencari jalan diplomatik bagi menyelesaikan krisis ini.”

“Kita amat jelas bahawa tapak kebudayaan adalah dilindungi di bawah undang-undang antarabangsa dan kami menjangkakan perkara itu dihormati,” kata Raab yang memisahkan pendirian Britain daripada ancaman Presiden Donald Trump baru-baru ini terhadap Iran untuk melancarkan serangan pengeboman ke atas tapak kebudayaannya jika ia membalas dendam atas pembunuhan Soleimani.

Johnson turut mengadakan perbualan telefon dengan Perdana Menteri Iraq Adel Abdul-Mahdi dan kedua-dua pemimpin “telah mencapai kata sepakat untuk bekerjasama dalam mencari satu jalan diplomatik yang berkesan,” menurut seorang jurucakap Downing Street.

Soleimani, pemimpin tentera elit Kor Pengawal Revolusi Islam Iran, terbunuh dalam serangan dron AS berhampiran Lapangan Terbang Antarabangsa Baghdad pada Jumaat.

Pembunuhan Soleimani menyaksikan peningkatan ketegangan secara mendadak antara AS dan Iran, yang sering berlaku sejak Trump membuat keputusan pada 2018 untuk menarik diri daripada pakatan nuklear yang dimeterai antara kuasa-kuasa besar dengan Tehran. — BERNAMA


TV ALHIJRAH STESEN PEMASARAN PRODUK JENAMA ISLAM

Oleh : Izelan Basar, Ketua Pegawai Eksekutif TV AlHijrah

Saiz pasaran produk halal kini mencecah RM12 trilion di seluruh dunia. Satu realiti bahawa jenama halal bukan sahaja beredar di kalangan 1.8 bilion umat Islam di 55 negara, tetapi populariti produk yang berasaskan prinsip halal dan bersih, ini menjadi pilihan lebih 7 bilion penduduk dunia di lebih 200 negara.

Saiz pasaran produk halal bukan sahaja di sekitar jenama yang memiliki sijil halal keluaran pelbagai label yang diiktiraf di seluruh dunia, tetapi tempias populariti jenama halal turut mempopularkan pemintaan produk-produk lain yang disahkan sebagai keluaran usahawan Islam. Ini manfaat yang dinikmati jenama Islam berikutan kebangkitan nilai halalan toyyiban.

Barangan makanan tambahan, produk kesihatan, fabrik, fesyen, hiasan dalaman sampailah ke rempah-ratus, setiap jenama keluaran umat Islam menerima sambutan kerana trend halal telah menjadikan produk usahawan Islam dihormati sebagai bersih dan berpiawaian tinggi.

Di dalam negara, saiz industri halal kini bernilai RM37.7 bilion setahun. Satu angka pasaran yang besar dan pasti akan terus berkembang. Malah, bukan kejutan pun sekiranya angka ini meningkat dua kali ganda pada 2020. Ini kerana trend permintaan terhadap produk halal sentiasa meningkat secara prolifik.

Angka industri yang besar, datang bersama saingan dan kekangan. Saingan yang harus difahami oleh usahawan halal tempatan. Selain bertarung untuk menempatkan diri dalam merebut peluang industri tempatan, usahawan halal harus melihat juga potensi untuk melangkah keluar. Malah dalam konteks yang lebih luas, ialah bersedia menghadapi saingan daripada produk halal luar negara yang bakal memasuki pasaran domestik.

Iklan dan promosi. Itu kekangan dan cabaran utama. Setelah berjaya melangkah setapak ke hadapan dengan meningkatkan kualiti ‘packaging dan look and feel’ produk, di mana kita dapat melihat pembungkusan menarik, namun promosi masih satu kekangan utama dalam industri halal.

Usahawan masih berharap populariti produk mereka akan segera meletup dan menviral setelah kualitinya diiktiraf. Ini sama seperti mengharapkan keajaiban. Dalam persaingan jenama, yang berkualiti harus dilaungkan sebagai berkualiti. Produk yang hebat mesti dilaungkan sebagai hebat. Proses melaungkan inilah dipanggil promosi.

Tanpa promosi, produk yang hebat akan tenggelam begitu sahaja. Atau merangkak selama bertahun-tahun sebelum popular.

Atas kesedaran bahawa kehebatan produk dan jenama halal dan Islamik perlu dilaungkan secara strategik, TV Alhijrah secara agresif mempromosi Kempen Iklan Murah. Kempen ini khusus untuk memastikan semua usahawan mampu membawa jenama dan produk mereka ke kaca TV. Sekaligus, melengkapkan reputasi promosi bagi memastikan pengguna sedar kewujudan jenama mereka.

Iklan murah ini hanya dikhaskan kepada usahawan produk halal yang baharu bertapak dalam industri. Iklan ini satu promosi bagi membantu jenama mereka meriuh dan popular. Justeru, ini satu jihad TV bagi memastikan produk dan usahawan Islam berkembang bukan sahaja untuk dikenali di negara ini.

Malah, sebagai persediaan agar usahawan dan produk mereka turut menjadi sebahagian daripada aset industri yang bertrilion nilainya.


PERUNTUKAN RM11.33 JUTA BAGI IHYA’ RAMADAN DI WILAYAH PERSEKUTUAN

KUALA LUMPUR: Majlis Agama Islam Persekutuan Wilayah Persekutuan (MAIWP) memperuntukkan sebanyak RM11.33 juta bagi program Ihya’ Ramadan.

Menurut Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, peruntukan tersebut akan disalurkan kepada 790 buah masjid, surau Jumaat dan surau di Wilayah Persekutuan Kuala Lumpur, Labuan dan Putrajaya.

“Sebanyak RM9.23 juta dana zakat diperuntukkan yang akan disalurkan, RM15 ribu bagi setiap masjid; RM12.5 ribu bagi setiap surau Jumaat; RM11 ribu bagi setiap surau biasa,” katanya selepas Majlis Penyampaian Bantuan Ihya’ Ramadan dan Watikah Pelantikan Ketua Amil serta Amil Zakat Fitrah tahun 2021.

Dalam masa yang sama, program Dapur It’am akan diteruskan dalam bulan Ramadan yang diperuntukkan sebanyak RM2.1 juta bagi 24 buah masjid dan 46 buah surau yang terpilih dalam Wilayah Persekutuan, katanya.

Sementara itu, Zulkifli memaklumkan kadar zakat fitrah wajib bagi Wilayah Persekutuan bagi tahun 2021 telah ditetapkan sebanyak RM5.—AlHijrah Online


RUMAH HANYUT DIBAWA BANJIR

JERTEH: Banjir yang melanda Terengganu kini bukan sahaja mendatangkan kerosakan harta benda dan tanaman malah turut menyebabkan beberapa buah rumah di Besut hanyut dibawa arus.

Salah seorang mangsa, Raja Kamaruddin Raja Muhamad, 58, berkata rumah yang menjadi tempat tinggal dia bersama isteri dan empat anaknya sejak lebih 20 tahun lalu musnah dan ghaib sekelip mata.

“Kejadian berlaku kira-kira jam 3 pagi Isnin, ketika saya berada di Pusat Pemindahan Sementara (PPS) Sekolah Kebangsaan La.

“Dua lagi rumah yang terletak berdekatan rumah saya turut musnah dihanyutkan arus deras akibat limpahan Sungai Besut yang terletak berdekatan,” katanya kepada Bernama ketika ditemui di pekarangan tapak rumahnya hari ini.

Katanya akibat kejadian itu mereka sekeluarga gagal menyelamatkan semua perkakas rumah selain sebuah peti sejuk dan kini tinggal sehelai sepinggang.

Raja Kamaruddin menyifatkan kejadian banjir kali ini lebih besar berbanding banjir besar melanda Besut tahun 2000 yang juga telah menghanyutkan rumahnya waktu itu.

“Rumah saya pernah dihanyutkan dalam banjir tahun 2000 tetapi hanya tidak hanyut sepenuhnya sebelum saya bina rumah  baru dengan simen tetapi kali ini rumah saya hilang terus.

“Kali ini  paras air lebih tinggi iaitu dianggarkan setinggi lima meter sementara arus amat deras lebih 30 peratus berbanding dahulu.

“Nasib baik ketika kejadian saya sekeluarga dan semua mangsa lain telah berpindah ke PPS,” kata petani itu yang merayu agar kerajaan dapat  membantu mangsa terlibat dengan sewajarnya.

Berkongsi duka, Azlan Mat Diah, 63, apabila rumah kayunya yang terletak kira-kira 100 meter dari rumah Raja Kamaruddin turut musnah selepas dihanyutkan arus sejauh 20 meter dari tapak asal.

“Kejadian berlaku ketika saya bersama isteri, Norma Abdullah, 54 dan anak lelaki berusia 24 tahun berada di PPS.

“Saya dan mangsa banjir lain berpindah pagi Ahad lagi kerana air sungai telah melimpah tetapi bermula awal pagi semalam paras air semakin meningkat sehingga rumah saya yang terletak tidak jauh dari tebing sungai hanyut dari tapak asal,” kata penoreh getah itu.

Bagaimanapun Azlan sempat memindahkan perkakas rumahnya seperti barangan elektrik dan pakaian ke tempat tinggi lebih awal.

Dia juga menyifatkan banjir kali ini adalah yang terburuk selama tempoh 30 tahun kebelakangan ini dan turut berharap kerajaan dapat membantu dia dan mangsa yang senasib dengannya. — AlHijrah Online


KAKITANGAN HOSPITAL MAUT REMPUH LORI

PUTRAJAYA: Seorang lelaki maut selepas motosikal ditunggangnya merempuh belakang lori pembersihan di Jambatan Seri Saujana, di sini petang tadi.

Kejadian berlaku kira-kira jam 3.40 petang itu melibatkan mangsa Muhammad Aimanhafiz Ab Wahab, 30, yang merupakan kakitangan di Unit Fisioterapi Hospital Putrajaya maut di lokasi kejadian akibat kecederaan parah pada kepala.

Ketua Polis Daerah Putrajaya ACP A. Asmadi Abdul Aziz berkata, mangsa yang menunggang motosikal jenis Yahama Lagenda itu sedang dalam perjalanan menuju ke arah Lebuh Sentosa.

“Apabila tiba di lokasi kejadian, mangsa dikatakan telah merempuh sebuah lori yang sedang melakukan kerja-kerja pembersihan di jambatan berkenaan.

“Akibat rempuhan itu, mangsa tercampak ke bahagian kanan jalan dan disahkan meninggal dunia manakala pemandu lori tidak mengalami apa-apa kecederaan,” katanya hari ini.

Mayat mangsa kemudian dibawa ke Hospital Putrajaya untuk dibedah siasat dan kes disiasat mengikut Seksyen 41 Akta Pengangkutan Jalan (APJ) 1987.—AlHijrah Online


PENJARA DUA TAHUN, DENDA RM 2,000 KEPADA INDIVIDU TIDAK BERPUASA DI KELANTAN

KOTA BHARU: Umat Islam di Kelantan yang ditangkap kerana tidak berpuasa pada bulan Ramadan bakal berdepan hukuman lebih berat mengikut Enakmen Kanun Jenayah Syariah (I) 2019.

Timbalan Pengarah Operasi Jabatan Hal Ehwal Agama Islam Kelantan (JAHEAIK) Dr Hasnan Ramli berkata Seksyen 10 enakmen tersebut, memperuntukkan hukuman denda maksimum RM2,000 atau penjara sehingga dua tahun atau kedua-duanya.

“Sebelum ini, hukuman bagi kesalahan tidak berpuasa hanya denda sehingga RM1,000 atau penjara sehingga setahun, tetapi kali ini hukuman lebih berat menanti pesalah selepas enakmen itu baharu diluluskan November lepas.

“Sepanjang Ramadan ini juga, 60 penguat kuasa JAHEAIK akan menjalankan pemantauan di kira-kira 50 lokasi panas, dengan dibantu 700 sukarelawan Skuad Amru,” katanya kepada pemberita selepas majlis penyerahan rompi kepada anggota penguat kuasa Undang-Undang Syariah Kelantan di Balai Islam Lundang di sini, hari ini.

Mengulas lanjut, Dr Hasnan berkata antara lokasi panas yang sering dijadikan tempat individu tidak berpuasa adalah seperti di restoran milik orang bukan Islam, kawasan tangga di pasar raya dan kawasan tersembunyi.

“Walaupun kita lebih kepada pendekatan menasihati, tindakan tegas tetap akan diambil ke atas orang yang tidak menghormati Ramadan khususnya yang mengulangi kesalahan dan ditangkap buat kali kedua.

“Tindakan juga boleh diambil terhadap mereka yang membekal dan menjual makanan kepada individu tidak berpuasa mengikut enakmen tersebut,” katanya yang mengesahkan hanya tiga tangkapan dilakukan melibatkan lelaki tidak berpuasa pada tahun lepas.—AlHijrah Online


KONVOKESYEN UITM SECARA TEMU JANJI BELUM MUKTAMAD

SHAH ALAM: Istiadat konvokesyen secara temu janji oleh Universiti Teknologi Mara (UiTM) seperti yang tular di media sosial baru-baru ini adalah tidak benar sama sekali.

Naib Canselor UiTM, Prof. Emeritus Datuk Ir. Dr. Mohd Azraai Kassim berkata, perkara itu sebenarnya masih di peringkat perbincangan dan belum dimuktamadkan.

Ikuti laporan wartawan, Hanisa Hasanuddin dalam Berita Alhijrah siaran 26 Jun 2020. – AlHijrah Online


JANGAN BAWA PULANG COVID-19 KE KAMPUNG – DG HISHAM

KUALA LUMPUR: “Ambil tindakan proaktif untuk jalani ujian air liur RTK Ag kendiri supaya kita dapat pastikan kita tidak bawa jangkitan kepada mereka di kampung,” demikian peringatan Ketua Pengarah Kesihatan Tan Sri Dr Noor Hisham Abdullah kepada orang ramai yang ingin merentas negeri bagi tujuan balik ke kampung dan melancong.

“Sedikit masa lagi rakyat Malaysia akan dibenarkan merentas negeri untuk balik kampung dan melancong.

“Tetapi ingin diperingatkan agar kita ambil tindakan proaktif untuk jalani ujian air liur RTK Ag kendiri supaya kita dapat pastikan kita tidak bawa jangkitan kepada mereka di kampung,” katanya menerusi ciapan di Twitter rasminya.

Setakat 6 Oktober 2021, 88.8 peratus atau 20,786,568 daripada populasi dewasa di Malaysia telah lengkap divaksinasi manakala 94.6 peratus atau 22,135,242 menerima sekurang-kurangnya satu dos.

Ini bermakna hanya tinggal 1.2 peratus sahaja lagi untuk mencapai 90 peratus kadar populasi dewasa lengkap divaksinasi.

Sebelum ini, Perdana Menteri Datuk Seri Ismail Sabri Yaakob berkata, pergerakan rentas negeri akan dibenarkan selepas 90 peratus daripada populasi dewasa negara telah menerima vaksinasi lengkap.—AlHijrah Online


TAHAP KESELAMATAN NEGARA TERKAWAL – KPN

KUALA LUMPUR: Polis Diraja Malaysia (PDRM) memberi jaminan keselamatan dan ketenteraman awam negara adalah terkawal.

Ketua Polis Negara Datuk Seri Acryl Sani Abdullah Sani berkata, PDRM mengambil maklum berhubung laporan media mengenai amaran pihak Kedutaan Jepun kepada rakyatnya mengenai kemungkinan berlaku serangan pengganas di rumah-rumah ibadat dan kawasan tumpuan ramai di beberapa negara asia tenggara.

“Orang ramai diminta untuk tidak gusar dan tidak membuat sebarang spekulasi kerana PDRM akan memastikan keselamatan negara kekal berada pada tahap selamat.

“Pemantauan juga akan ditingkatkan bagi menjamin kesejahteraan masyarakat,” katanya dalam satu kenyataan di sini hari ini.

Tegasnya PDRM akan sentiasa memantau senario keselamatan semasa dan akan mengambil tindakan tegas jika terdapat mana-mana pihak yang cuba mengganggu gugat ketentertaman awam dan keharmonian negara. – AlHijrah Online

GAMBAR OLEH: AFP


JANGAN GUNA MASJID UNTUK BERKEMPEN: MUJAHID

KUALA LUMPUR: Semua calon dan parti politik bertanding diingatkan untuk tidak menjadikan masjid sebagai pentas politik untuk berkempen.

Menteri di Jabatan Perdana Menteri, Datuk Seri Dr Mujahid Yusof Rawa berkata, masjid adalah tempat beribadah dan bukan tempat untuk berpolitik.

Katanya, larangan itu juga selari dengan titah Sultan Johor Sultan Ibrahim Sultan Iskandar untuk tidak menggunakan masjid di negeri itu sebagai gelanggang politik.

“Sultan Johor telah berkali-kali mengingatkan tentang masjid tidak dijadikan tempat untuk kita menggunakan politik di sana, jadi saya harap semua pihak berpolitiklah dalam kempen nanti tapi jangan gunakan masjid untuk tujuan kempen.

“Masjid adalah tempat ibadat semua parti akan datang situ,” kata Mujahid kepada pemberita selepas hadir Hari Terbuka Masjid Wilayah Persekutuan di ibu negara hari ini.

Pilihan Raya Kecil Tanjung Piai 16 November ini menyaksikan pertandingan enam penjuru antara calon Pakatan Harapan (PH), Barisan Nasional (BN), Parti Gerakan Rakyat Malaysia (Gerakan), Barisan Jemaah Islamiah Se-Malaysia (Berjasa) dan dua calon Bebas.

Ia diadakan berikutan kematian penyandangnya Dr Md Farid Md Rafik, 42, daripada Bersatu yang mewakili PH pada 21 September lepas akibat komplikasi jantung. — AlHijrah Online/Zaim Zamani


INSAFI PENGORBANAN NABI IBRAHIM, NABI ISMAIL

KUALA LUMPUR: Umat Islam di Malaysia disarankan untuk menyambut Hari Raya Aidiladha dengan menginsafi pengorbanan Nabi Ibrahim dan Nabi Ismail.

“Selamat menyambut Hari Raya Aidiladha diucapkan kepada semua umat Islam di Malaysia.

“Semoga hari raya ini disambut dengan menginsafi pengorbanan Nabi Ibrahim Alaihissalam bersama Nabi Ismail Alaihissalam. Ia perlu diterjemah dalam kehidupan bermasyarakat,” kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Dalam ucapannya, Mohd Na’im turut mendoakan semoga Allah SWT menerima segala amalan umat Islam negara ini. — AlHijrah Online


FADHLINA SIDEK: DARIPADA AKTIVIS, KEPADA MENTERI PENDIDIKAN

KUALA LUMPUR: Pengalaman sebagai aktivis dan peguam dalam undang-undang keluarga Islam serta hal kebajikan kanak-kanak dilihat mampu membantu Fadhlina Sidek dalam melaksanakan tugasnya sebagai Menteri Pendidikan yang baharu.

Sebelum aktif dalam politik, Fadhlina, 45, banyak terlibat dalam perkara berkaitan literasi undang-undang keluarga Islam, perlindungan serta keselamatan kanak-kanak selain mempunyai firma guaman syarie sendiri.

Kerjaya politik beliau bermula pada 2020 selepas menyertai PKR dan dilantik sebagai Pengerusi Biro Guaman dan Pembangunan Komuniti Wanita PKR, sebelum memenangi pemilihan PKR untuk jawatan Ketua Wanita parti itu pada Julai tahun ini.

Beliau juga merupakan Ahli Dewan Negara yang dilantik pada 1 Sept 2021 bagi mewakili Dewan Undangan Negeri Pulau Pinang.

Anak kepada bekas Presiden Angkatan Belia Islam Malaysia (ABIM) Datuk Dr Siddiq Fadzil itu, mendapat pendidikan awal di Sekolah Rendah Kebangsaan Semenyih sebelum menamatkan alam persekolahan pada 1994 di Sekolah Agama Menengah Hulu Langat, Kajang, Selangor.

Fadhlina kemudian melanjutkan pengajian tinggi di Universiti Islam Antarabangsa Malaysia (UIAM) dan memperoleh Ijazah Sarjana Muda Undang-Undang (LLB) dan LLB (Syariah) pada 2002, selain meraih Ijazah Sarjana Undang-Undang (LLM) daripada Universiti Kebangsaan Malaysia pada 2008.

Beliau telah mendirikan rumah tangga dengan Mohd Fadzli Arsad dan dikurniakan enam cahaya mata.

Pada Pilihan Raya Umum ke-15, Fadhlina pertama kali dicalonkan oleh PKR untuk bertanding di Parlimen Nibong Tebal dan berjaya menewaskan penyandang Datuk Mansor Othman yang mewakili Perikatan Nasional (PN) dengan majoriti 16,293 undi.–AlHijrah Online


BOMBA KENAL PASTI 93 KAWASAN BERISIKO KEPALA AIR

MARANG: Sebanyak 39 lokasi rekreasi air terjun dan sungai di seluruh negara dikenal pasti sebagai kawasan berisiko tinggi berlakunya fenomena kepala air susulan kejadian terbaru mengorbankan 10 orang di Jeram Air Putih, Kemaman, Terengganu, minggu lalu.

Timbalan Menteri Pembangunan Kerajaan Tempatan, Akmal Nasarullah Mohd Nasir, berkata selain kawasan air terjun, sungai dan pantai juga menjadi lokasi pemantauan Jabatan Bomba dan Penyelamat Malaysia (JBPM).

Beliau berkata antara langkah yang diambil bagi mengurangkan risiko kematian akibat lemas di kawasan terbabit ialah melalui pelbagai program kesedaran keselamatan dan kewujudan Pegawai Bomba Bantuan (PBB) Safety Water and Rescue Team (SWART).

Beliau berkata demikian pada sidang media selepas merasmikan Majlis Tamat Latihan Kursus Sijil Sains Kebombaan Siri 1/2023 di Akademi Bomba dan Penyelamat Malaysia Wilayah Timur, Wakaf Tapai, di sini hari, ini.

Hadir sama Ketua Pengarah JBPM, Datuk Abdul Wahab Mat Yasin.

Seramai 142 anggota baharu menerima sijil masing-masing selepas menamatkan latihan selama lima bulan bermula 1 Feb lalu.–AlHijrah Online


PEGAWAI RTM, PEMANDU LORI MAUT DALAM KEMALANGAN DI LIPIS

KUANTAN: Seorang pegawai di Radio Televisyen Malaysia (RTM) yang bertugas di Angkasapuri, Kuala Lumpur dan pemandu lori maut selepas kenderaan dipandu mereka bertembung dalam kemalangan di KM18 Jalan Lipis-Benta, Lipis, hari ini.

Ketua Polis Daerah Lipis Supt Azli Mohd Noor berkata dalam kejadian sekitar 1.40 tengah hari itu, Mohd Zubairi Abdullah, 47, yang memandu kereta jenis Toyota Wish dan pemandu lori Chang Kai Meng, 58, meninggal dunia di tempat kejadian.

Beliau berkata siasatan awal mendapati Zubairi bersama empat anaknya dan seorang anak saudaranya dalam perjalanan dari arah Lipis menghala ke Benta untuk pulang ke Kuala Lumpur.

Katanya, kemalangan dipercayai berlaku apabila kereta yang dipandu mangsa terbabas dan masuk ke laluan bertentangan serta merempuh lori dipandu Chang secara berhadapan.

“Sejurus itu, lori dinaiki Chang bersama anak perempuannya turut dirempuh dari belakang oleh kenderaan jenis Toyota Hilux yang dipandu seorang lelaki berusia 26 tahun, namun pemandu itu tidak mengalami sebarang kecederaan,”  katanya ketika dihubungi di sini hari ini.

Azli berkata bedah siasat kedua-dua mangsa akan dilakukan selepas keputusan ujian COVID-19 diperoleh manakala lima penumpang Toyota Wish dan kelindan lori tersebut dibawa ke Hospital Lipis untuk menerima rawatan.

Kes disiasat mengikut Seksyen 41(1) Akta Pengangkutan Jalan (APJ) 1987, katanya.


PBB BIMBANG KETEGANGAN MEMUNCAK SUSULAN ISU KARIKATUR RASULULLAH SAW

NEW YORK: Ketua sebuah agensi dinaungi Pertubuhan Bangsa-Bangsa Bersatu (PBB) menyuarakan kebimbangan berhubung ketegangan yang timbul susulan isu karikatur yang menghina Nabi Muhammad SAW.

Susulan kegusaran itu, Ketua Perikatan Ketamadunan PBB Miguel Angel Moratinos menggesa persefahaman dan sifat saling menghormati semua pihak, meskipun berbeza agama dan pandangan politik.

Moratinos turut menyebut bahawa wakil tertinggi PBB bimbang dengan protes yang tercetus akibat sikap tidak bertoleransi oleh sebuah syarikat penerbitan berhubung kartun satira yang menggambarkan Nabi Muhammad SAW.

Kenyataan Moratinos itu menyusul berikutan kemarahan memuncak dunia Islam terhadap tindakan Presiden Perancis, Emmanuel Macron yang berkeras mempertahankan karikatur menggambarkan Nabi Muhammad SAW atas alasan kebebasan bersuara.

Macron juga sebelum ini mengkritik Islam selain mendakwa bahawa agama itu mencetuskan krisis dan keganasan sehingga menimbulkan kemarahan dunia Islam yang menyebabkan tercetusnya protes di beberapa negara ketika situasi COVID-19 masih di tahap membimbangkan.

Moratinos memberi amaran bahawa menghina agama dan simbol agama adalah provokasi terhadap kebencian dan keganasan melampau yang hanya akan memecah-belahkan masyarakat. — AlHijrah online


Pendatang Israel musnah 1000 anak pokok

NABLUS, 14 Januari – Menurut ketua kampung Burqa, Jehad Shreida, pendatang haram Israel telah masuk dan musnahkan 1000 anak pokok di situ.

Menurut beliau, penduduk kampung
tersebut telah merancang untuk menjadikan kawasan tersebut sebagai rezab
semulajadi sambil menambah rumah penduduk Palestin turut dimusnahkan. Walaubagaimanapun
tiada sebarang kecederaan dilaporkan.


LEBIH 36,100 TERBUNUH SEJAK GEMPA BUMI KUAT MELANDA TURKIYE

ANKARA: Sekurang-kurangnya 36,187 orang terbunuh akibat dua gempa bumi kuat yang menggegarkan selatan Turkiye minggu lepas, menurut agensi bencana negara itu pada Khamis.

Gempa bumi bermagnitud 7.7 dan 7.6 pada 6 Feb yang berpusat di wilayah Kahramanmaras, menjejaskan lebih 13 juta orang di 11 wilayah termasuk Adana, Adıyaman, Diyarbakir, Gaziantep, Hatay, Kilis, Malatya, Osmaniye, Sanliurfa dan Elazig.

Beberapa negara di rantau ini, termasuk Syria dan Lubnan, turut merasai gegaran kuat yang melanda Türkiye dalam tempoh kurang 10 jam.

Lebih 253,000 anggota mencari dan menyelamat kini berada di lapangan, lapor Anadolu memetik kenyataan agensi pengurusan bencana dan kecemasan Turkiye.

Menurut agensi itu, sekurang-kurangnya 216,347 orang dipindahkan dari kawasan yang dilanda gempa bumi setakat ini.

Pada Khamis, Kementerian Luar Turkiye berkata 7,098 anggota penyelamat asing dari 74 negara kini meneruskan tugasan di lapangan.–AlHijrah Online


MKN NAFI LAKSANA PKP DI KEDAH

KUALA LUMPUR: Majlis Keselamatan Negara (MKN) menafikan dakwaan yang tular di media sosial berkenaan pelaksanaan Perintah Kawalan Pergerakan (PKP) di Kedah bermula esok sehingga 31 Jan ini.

Menerusi muat naik di Facebook MKN, mesej yang disebarkan melalui aplikasi Whatsapp itu adalah palsu.

Pemakluman berita palsu itu turut dikeluarkan Pasukan Respons Pantas Kementerian Komunikasi dan Multimedia Malaysia, pada 11 malam tadi.

Sehubungan itu, MKN meminta orang untuk tidak menularkan maklumat tidak sahih, yang boleh menimbulkan kekeliruan dan kegusaran awam.

Terdahulu, pelaksanaan PKP di Kelantan dan Bahagian Sibu, Sarawak telah bermula semalam sehingga 26 Januari berikutan peningkatan kes positif COVID-19.—AlHijrah Online


KABEL ELEKTRIK PENCAWANG TNB TERBAKAR

KUALA LUMPUR: Sebuah kabel elektrik di pencawang Tenaga Nasional Berhad (TNB) di Jalan Sabit, Kampung Dato Keramat, di sini, meletup dan terbakar selepas dipercayai terkena air ketika usaha pembaikan di kawasan pencawang tersebut sedang dijalankan.

Pengarah Jabatan Bomba dan Penyelamat Malaysia (JBPM) Kuala Lumpur, Hamdan Ali berkata bomba menerima panggilan berkaitan kejadian itu pada jam 8.52 malam dan tiba di lokasi kejadian kira-kira 10 minit kemudian.

Beliau berkata setibanya pasukan bomba di lokasi kejadian mendapati berlaku kebakaran melibatkan kabel elektrik TNB yang terkena air menyebabkan percikan api susulan kerja-kerja pembaikan oleh pihak TNB.

“Kabel elektrik TNB berkenaan sedang dibaiki oleh pihak TNB serta tiada sebarang kemalangan jiwa dilaporkan,” katanya ketika dihubung malam ini.–AlHijrah Online


PENYANYI, KOMPOSER TANAM 17 POKOK GANJA DI RUMAH

PETALING JAYA: Seorang penyanyi dan komposer yang diberkas di kediamannya dalam satu serbuan di sebuah kondominum semalam kerana disyaki menanam pokok ganja dan memproses ganja direman tujuh hari bermula hari ini.

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki berumur 47 tahun yang mempunyai rekod penyalahgunaan dadah 10 tahun lepas itu direman bagi membantu siasatan di bawah Seksyen 39B Akta Dadah Berbahaya 1952 dan Seksyen 6B akta sama.

Beliau berkata ketika serbuan pada 5.30 petang semalam di kondominium di Kota Damanasara berdasarkan maklumat dan risikan itu, polis menemukan 17 pokok dalam pasu di almari, di dapur dan di dalam sebuah bilik di rumah itu, dipercayai pokok ganja dianggarkan bernilai lebih kurang RM10,200.

“Selain itu, pasukan serbuan turut menemukan bekas plastik di atas kabinet dapur yang berisi dua plastik lutsinar berisi ketulan mampat daun-daun kering disyaki ganja dengan berat kira-kira 214 gram dianggarkan bernilai lebih RM10,000,” katanya pada sidang media di Ibu Pejabat Polis Daerah Petaling Jaya, hari ini.

Katanya, dalam serbuan itu turut disita sebuah kereta jenis Toyota Wish, satu alat sauna yang diubah suai sebagai rumah hijau buatan (artificial green house) dan wang tunai RM700, dan nilai keseluruhan sitaan dianggarkan RM40,700.

“Turut dirampas botol berisi cecair pemusnah serangga, alat pengukur (cecair) pemusnah serangga serta alat pengudaraan di rumah yang turut digunakan sebagai studio untuk menghasilkan lagu,” katanya.

Beliau berkata pihaknya masih menjalankan siasatan sumber suspek memperolehi ketulan ganja yang mampat itu dan sumber benih ganja yang ditanam namun percaya dadah itu adalah untuk kegunaan sendiri lelaki itu.

Katanya, ujian air kencing suspek juga didapati positif dadah jenis ganja.

“Rumah tersebut adalah milik suspek sendiri dan kita juga percaya suspek belajar untuk memproses pokok ganja dan membina artificial green house itu melalui media sosial,” tambahnya. –AlHijrah Online


PENGUATKUASAAN LARANGAN MEROKOK DITINGKATKAN – KJ

KUALA LUMPUR: Menteri Kesihatan Khairy Jamaluddin meminta pihak berkuasa untuk meningkatkan lagi penguatkuasaan terhadap larangan merokok.

Menerusi ciapan di Twitter beliau, penguatkuasaan tersebut akan dijalankan serentak semasa pemantauan pematuhan prosedur operasi standard (SOP) COVID-19.

“Semalam saya telah minta penguatkuasaan terhadap larangan merokok ini ditingkatkan lagi.

“Sambil memantau pematuhan SOP pandemik, boleh denda perokok yang langgar larangan tersebut. Sekali harung,” dalam ciapannya, hari ini.

Jelasnya lagi, beliau bersetuju untuk meningkatkan penguatkuasaan tersebut yang merupakan dasar daripada bekas Menteri Kesihatan Datuk Seri Dr Dzulkefly Ahmad.

Beliau mengulas berkenaan ciapan yang meminta Khairy Jamaluddin meningkatkan semula pematuhan larangan merokok di kedai makan.–AlHijrah Online


COVID-19: 23 DIDAKWA, 207 KERTAS SIASATAN BERITA PALSU DIBUKA

KUALA LUMPUR: Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) membuka 207 kertas siasatan berkaitan berita palsu COVID-19 sehingga 10 April lalu.

Menteri Kanan (Kluster Keselamatan), Datuk Seri Ismail Sabri Yaakob berkata, daripada jumlah itu, 23 kes telah didakwa di mahkamah.

Beliau berkata masih ada pihak tidak bertanggungjawab menyebarkan berita palsu, misalnya berita palsu video rempuhan di sempadan negara yang tular semalam.

Katanya, video itu menggambarkan kononnya berlaku rempuhan warga negara Malaysia yang pulang dari Singapura di Bangunan Sultan Iskandar (BSI), Johor.

“Jabatan Imigresen Malaysia (JIM) telah menafikan dan menjelaskan rakaman video itu adalah suasana latihan pencegahan kebakaran di BSI yang dilaksana pada 18 Disember 2019,” katanya dalam sidang media harian Perintah Kawalan Pergerakan (PKP) disiarkan stesen TV tempatan di sini hari ini.

Ismail Sabri berkata kerajaan memandang serius perbuatan menularkan video seperti itu yang boleh menimbulkan keresahan di kalangan orang ramai.

Katanya, JIM Johor membuat laporan polis dan PDRM serta KMM akan mengambil tindakan tegas terhadap mereka yang terlibat. — AlHijrah Online


ISRAEL TETAP BERDEGIL RANCANG LANCAR SERANGAN DARAT

ISTANBUL: Israel dilihat tetap berdegil apabila Perdana Menteri Israel Benjamin Netanyahu pada Rabu berkata pihaknya sedang membuat persiapan melancarkan serangan darat ke atas Semenanjung Gaza.

“Kami membuat persiapan melancarkan serangan darat ke atas Gaza,” kata Netanyahu pada sidang akhbar sambil menambah detik serangan akan ditentukan oleh Kabinet, tanpa memberikan butiran lanjut, lapor Agensi Anadolu memetik akhbar Yedioth Ahronoth.

“Saya tidak mahu ulas berkenaan bila, bagaimana atau berapa banyak. Saya juga tidak akan ulas mengenai apa perkiraan yang diambil dan bagaimana perkara ini akan dilaksanakan,” katanya. –AlHijrah Online


IBU BERSAMA BAYI 10 HARI TERPERANGKAP BANJIR DISELAMATKAN

ALOR SETAR: Seorang ibu bersama bayi sepuluh hari terperangkap lebih satu jam sebelum diselamatkan pasukan bomba selepas rumah mereka dinaiki air banjir di Kampung Binjai, Mukim Tajar, Alor Setar.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kejadian itu pada jam 9.23 pagi tadi.

Katanya, bomba dimaklumkan terdapat dua beranak terperangkap dalam rumah selepas kawasan rumah mereka dinaiki air setinggi 0.25 meter dan operasi menyelamat dilakukan oleh sepasukan anggota dari Balai Bomba dan Penyelamat (BBP) Jalan Raja.

Operasi disertai seramai enam anggota menggunakan sebuah jentera dan sebuah kenderaan utiliti Pajero.

Mohamadul Ehsan berkata, operasi tamat pada jam 10.27 pagi dan ibu berusia 27 tahun bersama bayi perempuan telah diserahkan kepada ahli keluarga di tempat selamat. – AlHijrah Online


REMAJA BUTA DIANGKAT MENJADI BILAL DI MASJID NEGERI SELANGOR

SHAH ALAM – Seorang orang kurang upaya (OKU) cacat penglihatan sejak lahir tidak menyangka akan dilantik menjadi bilal bagi Masjid Sultan Salahuddin Abdul Aziz Shah pertama kali dalam sejarah buat masjid tersebut.

Mohammad Syafiizwan Mohd Suhaini, 19, yang berasal dari Kampung Bukit Kerayong Klang itu dilantik pada 1 Ogos lalu selepas berjaya melalui pemilihan Akademi Muazzin.

Menurutnya, dia tidak menyangka dan tidak pernah terdetik untuk menjawat jawatan sebagai seorang bilal ekoran tugas beratnya adalah mewakili masjid utama di Selangor.

“Ini semua rezeki daripada ALLAH dan menganggap pelantikan saya ini sebagai kejayaan serta penaik semangat buat golongan yang senasib dengan saya di mana insan istimewa seperti kita boleh berjaya

“Sekiranya kita bersemangat dan mahu keluar dari kepompong sedia ada sudah tentu ALLAH bersedia untuk menunjukkan jalan-Nya.

“Kejayaan ini juga sudah tentunya atas sokongan keluarga terutamanya ayah saya yang sejak awal menemani ketika menyertai Akademi Muazzin,” katanya ketika dihubungi Sinar Harian.

Dalam pada itu Siak Masjid Sultan Salahuddin Abdul Aziz Shah, Mohd Halim Mashor berkata, kehadiran insan istimewa itu menjadi buah mulut petugas-petugas dan imam sejak beliau menyertai Akademi Muazzin Ogos lalu.

“Imam ada kata dengan dengan saya lelaki itu tidak seperti kita namun tidak mahu bercerita lebih lanjut kepada saya dan meminta saya supaya pergi melihatnya sendiri. Setelah melihat di depan mata serta berpeluang melihat bakat yang ada padanya, betapa dirasakan ALLAH itu Maha Berkuasa.

“Beliau tidak nampak sama seperti manusia normal tetapi cukup hebat bertaranum, qasidah dan sebagainya. Insan sebegini kita patut sanjungi kerana dia juga berupaya mengubah nasib individu yang senasib dengannya satu hari nanti,” katanya. — SINAR HARIAN


POLIS TAHAN PEMANDU TRELER TERBABIT KES LANGGAR LARI KORBAN DUA WANITA

IPOH: Polis menahan seorang pemandu treler yang dipercayai terbabit dalam kejadian langgar lari hingga mengorbankan dua wanita di Kilometer 121 Jalan Ipoh-Kuala Lumpur arah utara berhampiran Kampung Kelawar, Tanjong Malim, pada 29 Mac lepas.

Ketua Polis Daerah Muallim Supt Mohd Hasni Mohd Nasir berkata tangkapan terhadap lelaki berusia 30 tahun itu dilakukan berhampiran Plaza Tol Simpang Ampat, Melaka pada 11.57 malam semalam.

Beliau berkata berdasarkan soal siasat, suspek mengaku menyebabkan kemalangan tersebut ketika dia sedang membuat pusingan ‘U’ di lokasi kejadian.

“Akibat kemalangan itu, lelaki tersebut telah menghantar notis berhenti kerja 24 jam kepada majikannya pada 30 Mac iaitu sehari selepas kejadian

“Pihak kami juga merampas sebuah treler ‘bulk tanker’ jenis Volvo di Kerling, Selangor dan hasil pemeriksaan mendapati terdapat kesan bengkok dan cat tertanggal pada penghadang besi di sebelah kanan tengah kenderaan itu,” katanya.

Menurutnya suspek direman hingga Isnin ini bagi membantu siasatan dan hasil ujian saringan air kencing terhadapnya didapati negatif.–AlHijrah Online


PELAJAR TINGKATAN DUA DAKWA DICABUL KETIKA KE SEKOLAH

KUALA LANGAT: Seorang pelajar perempuan tingkatan dua didakwa dicabul ketika dalam perjalanan ke sekolah, dalam kejadian di Jalan Haji Masjoyo, Jenjarom dekat sini pada Rabu lalu.

Ketua Polis Daerah Kuala Langat Supt Ahmad Ridhwan Mohd Nor @ Saleh berkata, pihaknya menerima laporan dari seorang lelaki warga tempatan berumur 42 tahun yang merupakan bapa kepada mangsa, kira-kira jam 11.15 pagi.

Katanya, mangsa berusia 14 tahun itu yang sedang menunggang motosikal untuk ke Sekolah Menengah Sungai Jarom, telah diekori lelaki yang tidak dikenali.

“Suspek yang disyaki warga tempatan datang dari arah belakang mangsa telah meraba bahagian sulit mangsa sebelum terus beredar dari lokasi kejadian.

“Polis telah membuka kertas siasatan bagi menyiasat dakwaan dibuat mangsa,” katanya dalam satu kenyataan hari ini.

Katanya kes disiasat di bawah Seksyen 14 (a) Akta Kesalahan Seksual Terhadap Kanak-kanak 2017 yang memperuntukkan penjara maksimum 10 tahun dan boleh dihukum dengan sebat jika sabit salah.

Orang ramai yang mempunyai maklumat boleh menghubungi bilik gerakan Ibu Pejabat Polis Daerah Kuala Langat di talian 03-31872222, katanya.—AlHijrah Online


MAPIM GUNA QR CODE HANTAR BANTUAN LEBIH TELUS, EFEKTIF

SEPANG: Majlis Perundingan Pertubuhan Islam Malaysia (MAPIM) menggunakan kaedah Sistem Data Pengurusan Asnaf (ADMS) bagi memastikan bantuan kepada kelompok terjejas akibat Covid-19 tidak tersalah sasar.

Melalui sistem itu, pengagihan bantuan dilaksana berdasarkan rekod maklumat diterima MAPIM, sekali gus menjadikan proses agihan bantuan di seluruh negara lebih berkesan dan telus.

Menggunakan aplikasi di telefon mudah alih, kesemua rekod itu disimpan secara atas talian, termasuk foto penerima dan maklumat lokasi serta masa penyerahan selepas bantuan diagihkan dan penerima hanya perlu mengimbas kod bar di kotak bantuan.

Mengulas mengenai ADMS, Menteri di Jabatan Perdana Menteri (Tugas-tugas Khas), Datuk Seri Mohd Redzuan Md Yusof berkata sistem dibangunkan badan bukan kerajaan (NGO) itu akan memastikan semua bantuan diterima kelompok yang benar-benar memerlukan.

“Nampaknya sistem yang dibangunkan MAPIM ini ada keberkesanan, mempunyai tuju dan dilihat efektif dalam mengagihkan bantuan di seluruh Malaysia dengan adanya sistem teknologi terkini dan penggunaan kod bar.

“Secara peribadi, saya amat tertarik dengan sistem ini kerana ciri-cirinya yang paling utama adalah tidak ada ketirisan penerima dan cara penghantaran yang sangat efektif,” katanya kepada pemberita selepas kunjungan ke gudang Ummah Central Warehouse MAPIM di Sepang petang tadi.

Mendepani penularan wabak COVID-19, MAPIM menggerakkan Ummah Double-decker Mobile Clinic, yang juga sebuah bas dua tingkat dengan prasarana lima bilik rawatan dan kemudahan perubatan.

Ketua Pegawai Eksekutif MAPIM, Dr Ahmad Sani Araby Al Kahery berkata, kemudahan kesihatan itu bertujuan membantu pesakit yang tidak dijangkiti Covid-19 di kawasan desa tanpa mengenakan sebarang bayaran.

“Sebelum PKP lagi, MAPIM memang melakukan perkhidmatan Mobile Clinic, namun hanya menggunakan ambulans kami yang hanya disasarkan kepada pelarian dan penduduk kampung.

“Jadi idea Ummah Double-decker Mobile Clinic ini merupakan satu wajah baharu daripada ambulans lama kepada sebuah klnik yang ada lima bilik rawatan dalam satu bas dua tingkat,” kata Ahmad Sani.

Perkhidmatan klinik bas dua tingkat itu dijangka bermula awal Ramadan depan dari Perlis hingga ke Johor Bahru. — AlHijrah Online/ Nur Hanisa Hasanuddin


KERETA TERBABAS ELAK ANJING, NYARIS MASUK TASIK PUTRAJAYA

CYBERJAYA: Sebuah kereta yang dipandu seorang pelajar nyaris terbabas ke dalam Tasik Putrajaya di Jalan Persiaran Tasik Cyberjaya di sini awal hari ini.

Dalam kejadian kira-kira 5 pagi itu, pemuda berusia 21 tahun yang memandu kereta Toyota Vios berwarna putih dipercayai hilang kawalan dan merempuh pokok serta pagar di tasik, sebelum terhenti dengan sedikit bahagian hadapan kereta memasuki tasik, selepas cuba mengelak anjing yang melintas secara tiba-tiba.

Timbalan Ketua Polis Daerah Sepang Supt Md Noor Aehwan Mohammad ketika dihubungi hari ini berkata lelaki berkenaan tidak mengalami sebarang kecederaan dan kereta dipandunya merupakan kereta sewa syarikat SOCAR Mobility Malaysia (SOCAR).

Beliau berkata pemandu kereta terbabit juga memiliki lesen memandu yang sah dan pemandu tersebut telah menghubungi pihak SOCAR untuk menguruskan kenderaan itu agar ditunda ke cawangan Trafik Ibu Pejabat Polis Daerah (IPD) Sepang.—AlHijrah Online


KPM SIASAT, KENAL PASTI SEKOLAH SEDIAKAN MAKANAN RMT NASI PUTIH DENGAN KUAH

KUALA LUMPUR: Kementerian Pendidikan (KPM) akan menyiasat dakwaan menu Rancangan Makanan Tambahan (RMT) yang hanya menyediakan nasi putih dan kuah kepada murid-murid sekolah.

Menteri Kanan Pendidikan Datuk Dr Radzi Jidin berkata beliau turut mengarahkan supaya sekolah terlibat dikenal pasti.

“Saya memandang serius dakwaan tersebut dan telah arahkan supaya siasatan lanjut dibuat, termasuk mengenal pasti sekolah yang terlibat.

“KPM tidak berkompromi dalam hal yang melibatkan kebajikan murid,” jelasnya menerusi hantaran di Facebook, hari ini.

Sebelum ini tular satu hantaran di Facebook berserta gambar yang dimuat naik seorang pemilik akaun yang mendakwa cucu saudaranya hanya menerima menu RMT sedemikian.

Hantaran tersebut turut mempersoalkan adakah peruntukan RMT terlalu sedikit sehingga pengusaha kantin menyediakan menu makanan tambahan sebegitu kepada murid-murid sekolah rendah.–AlHijrah Online


BAITULLAH BERTEMU KEMBALI TEMA KEMPEN HAJI TV ALHIJRAH

KUALA LUMPUR: Menggalas tanggungjawab besar sebagai stesen televisyen yang mempromosikan gaya hidup Islam, TV AlHijrah sentiasa meletakkan kepentingan dakwah Islamiah sebagai roh dan orientasi penyiarannya.

Ia termasuk meletakkan komitmen untuk menjadi stesen televisyen utama negara yang meraikan hari kebesaran Islam menurut sunnah Rasulullah SAW.

Ketua Pegawai Eksekutif TV AlHijrah Namanzee Harris berkata, TV AlHijrah masih mengekalkan tradisi sebagai sebuah stesen televisyen utama di Malaysia yang meraikan hari kebesaran Islam dengan penuh barakah.

“TV AlHijrah memilih untuk meraikan Zulhijah secara umumnya dan Aidiladha secara spesifiknya dengan melancarkan kempen Program Haji 1443H bermula 20 Jun 2022 hingga 13 Julai 2022.

“Pada tahun ini, tema Baitullah Bertemu Kembali diangkat menjadi latar, tema dan panduan kepada kandungan yang ditayangkan di stesen ini sepanjang kempen Haji 1443H berlangsung.

“Tema tersebut jelas menyatakan objektif penyiaran kami sepanjang Zulhijah ini iaitu menjadi stesen pemangkin inspirasi yang mendorong keinginan penonton semua untuk menjejakkan kaki ke tanah suci Mekah apabila berkemampuan,” katanya dalam Majlis Sidang Media Pelancaran Kempen Haji 1443H.

Namanzee berkata, cabaran saban tahun dalam mencorak arah serta hala tuju program-program yang terbaik dan menarik untuk disajikan buat penonton tidak pernah mematahkan semangat stesen TV AlHijrah untuk terus berbakti kepada penonton.

“Jumlah tontonan TV AlHijrah pada kempen Haji 1442H yang lalu iaitu pada tahun 2021 adalah sebanyak 3.3 juta tontonan. Jumlah ini amat memberangsangkan bagi stesen berkonsepkan Islam seperti kami.

“Jumlah tontonan ini juga telah menjadi pemangkin semangat serta suntikan motivasi untuk kami menghidangkan lebih banyak program menarik dan berkualiti pada tahun ini yang merangkumi program-program keagamaan, bual bicara, dokumentari, program masakan, rancangan khas seperti kapsul serta lintas langsung dari Mekah Al Mukarramah,” ujarnya.

Dalam pada itu, TV AlHijrah akan membariskan sembilan program menarik dan terbaharu yang disediakan khas buat santapan rohani penonton di samping program-program sedia ada.

Saksikan bual bicara secara langsung “Labbaikallah” yang telah memasuki tahun kesepuluh siaran yang bakal dikemudi oleh Prof. Madya Datuk Dr Mohd Farid Ravi Abdullah dan Ustaz Azhar Ghazali.

Sembang Haji yang membincangkan isu-isu haji dan menjawab persoalan serta tanda tanya dalam kalangan masyarakat, Tangisan Di Baitullah yang memaparkan seleksi kisah penghijrahan mereka yang rindu untuk meratap dan bermuhasabah diri di Baitullah untuk dijadikan pedoman penonton.

Paling istimewa, TV AlHijrah bakal menyiarkan Munajat Arafah yang akan bersiaran secara langsung selama 17 jam bermula seawal 5 pagi hingga 10 malam bersempena hari Arafah selain rancangan Peristiwa Arafah yang memberikan gambaran kepada penonton kehidupan di Padang Mahsyar serta ibrah daripadanya.

Program-program menarik lain yang turut disusun khas adalah seperti Musafir Agung, Seikhlas Hati, program masakan Camca, Riwayat Akhir Zaman dan Interaktif Haji.

Sementara itu, rancangan-rancangan menarik Kempen Haji 1443H di TV AlHijrah turut boleh dinikmati menerusi aplikasi telefon bimbit stesen ini yang dikenali sebagai AlHijrah Plus dengan lebih 5,000 program ilmu pendidikan serta hiburan berlandaskan Islam dapat ditonton bila-bila masa dan di mana sahaja.

Namanzee juga menyeru masyarakat Malaysia untuk sama-sama menyebarluas serta mempromosikan program-program haji di TV AlHijrah serta menontonnya.–AlHijrah Online


Kumpulan pertama jemaah haji Malaysia mendarat di Jeddah

KUALA LUMPUR – Seramai 474 orang dari kumpulan pertama jemaah haji Malaysia KT29 selamat mendarat di Lapangan Terbang Antarabangsa King Abdul Aziz, Jeddah, Makkah pada jam 1.26 petang waktu tempatan atau 6.25 petang waktu Malaysia, semalam.

Menurut kenyataan Lembaga Tabung Haji (TH) hari ini, jemaah berkenaan
berlepas dari Lapangan Terbang Antarabangsa Kuala Lumpur (KLIA) di Sepang pada
jam 9.15 pagi waktu Malaysia dengan menaiki pesawat Malaysia Airlines Berhad
(MAS) MH8128.

Ketibaan mereka itu disambut Ketua Rombongan Haji Malaysia Datuk Seri
Syed Saleh Syed Abd Rahman, Timbalan Ketua Rombongan Haji (Kebajikan)
Nurrinanuwar Shamsuddin, Konsol Haji Mohammad Saimi Mat Som, pegawai Makkah
Route dan petugas Tabung Haji.

Semua penerbangan haji berlepas pada 4 Julai hingga 17 Julai lepas
mendarat di Lapangan Terbang Antarabangsa Prince Mohammad Abdul Aziz di
Madinah, manakala penerbangan berlepas semalam (18 Julai) hingga 5 Ogos ini
mendarat di Lapangan Terbang Antarabangsa King Abdul Aziz.

Setakat ini seramai 13,000 jemaah haji Malaysia selamat tiba di Tanah
Suci daripada keseluruhan 30,200 jemaah haji pada tahun ini.

Semua jemaah dibawa ke Makkah dengan 11 bas dan selamat tiba di Hotel
Manar Al Shorouq di sini pada 3.40 petang waktu tempatan atau 8.40 malam waktu
Malaysia, semalam.


IDRIS DAN DELEGASI MALAYSIA KE ARAB SAUDI BINCANG URUSAN HAJI

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Idris Ahmad dan delegasi kerajaan Malaysia berlepas ke Arab Saudi semalam bagi urusan rasmi termasuk membincangkan berkenaan ibadah haji.

Idris dalam satu hantaran video di Facebooknya memaklumkan beliau dijadual bertemu Menteri Haji dan Umrah Arab Saudi, Dr Tawfiq Fawzan Al-Rabiah.

“Doakan semoga Allah SWT mempermudahkan urusan dan memberikan kuota yang baik untuk rakyat Malaysia menunaikan ibadah haji khususnya jemaah yang tidak dapat menunaikan haji sejak dari 2020,” katanya.

Selain kuota haji, kunjungan Idris juga dijangka akan membincangkan prosedur operasi standard (SOP) dan perkara berkaitan urusan haji.

Susulan penularan wabak COVID-19, jemaah dari Malaysia tidak dapat menunaikan ibadah haji bermula tahun 2020. – AlHijrah Online


DUA TPM, 25 AHLI KABINET ANGKAT SUMPAH JAWATAN MENTERI

KUALA LUMPUR: Dua Timbalan Perdana Menteri dan 25 menteri Kabinet hari ini mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Turut berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia itu ialah Raja Permaisuri Agong Tunku Hajah Azizah Aminah Maimunah Iskandariah.

Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail turut hadir menyaksikan majlis itu. Hadir sama Ketua Polis Negara Tan Sri Acryl Sani Abdullah Sani dan Panglima Tentera Udara Jen Tan Sri Mohd Asghar Khan Goriman Khan.

Kesemua Jemaah Menteri itu melafazkan ikrar sumpah jawatan dan taat setia sebelum menandatangani dokumen rasmi pelantikan dengan disaksikan Ketua Hakim Negara Tan Sri Tengku Maimun Tuan Mat dan Ketua Setiausaha Negara Datuk Seri Mohd Zuki Ali.

Menteri-menteri itu mengangkat sumpah jawatan hari ini susulan pengumuman pembentukan Kabinet baharu malam tadi oleh Anwar yang turut memegang portfolio Menteri Kewangan.

Pada majlis itu, menteri-menteri itu dibahagikan kepada enam kumpulan dengan kumpulan pertama dimulakan dua jawatan Timbalan Perdana Menteri iaitu Ahli Parlimen Bagan Datuk, Datuk Seri Dr Ahmad Zahid Hamidi yang juga Menteri Kemajuan Desa dan Wilayah serta Ahli Parlimen Petra Jaya, Datuk Seri Fadillah Yusof yang juga Menteri Perladangan dan Komoditi.

Kumpulan kedua terdiri daripada lima orang menteri iaitu Ahli Parlimen Seremban, Anthony Loke Siew Fook yang kembali memegang porfolio Menteri Pengangkutan dan Ahli Parlimen Kota Raja Mohamad Sabu (Menteri Pertanian dan Keterjaminan Makanan).

Turut berada dalam kumpulan itu ialah Ahli Parlimen yang pertama kali dilantik ke Kabinet iaitu Ahli Parlimen Pandan, Mohd Rafizi Ramli (Menteri Ekonomi); Ahli Parlimen Teluk Intan Nga Kor Ming (Menteri Pembangunan Kerajaan Tempatan) dan Ahli Parlimen Rembau Datuk Seri Mohamad Hasan (Menteri Pertahanan)

Kumpulan ketiga diketuai Senator Datuk Seri Saifuddin Nasution Ismail (Menteri Dalam Negeri) diikuti  Ahli Parlimen Kapit, Datuk Seri Alexander Nanta Linggi (Menteri Kerja Raya); Senator Datuk Seri Tengku Zafrul Tengku Abdul Aziz (Menteri Perdagangan Antarabangsa dan Industri); Ahli Parlimen Kota Tinggi, Datuk Seri Mohamed Khaled Nordin (Menteri Pendidikan Tinggi) dan anggota Kabinet muka baharu, Ahli Parlimen Tanjong Malim Chang Lih Kang (Menteri Sains dan Teknologi).

Kumpulan seterusnya terdiri daripada Ahli Parlimen Santubong Datuk Seri Nancy Shukri (Menteri Pembangunan Wanita, Keluarga dan Masyarakat); Ahli Parlimen Pulai Datuk Seri Salahuddin Ayub (Menteri Perdagangan Dalam Negeri dan Kos Sara Hidup) dan Ahli Parlimen Pengerang Datuk Seri Azalina Othman Said (Menteri Undang-undang dan Reformasi Institusi).

Ahli Parlimen Setiawangsa Nik Nazmi Nik Ahmad (Menteri Sumber Asli, Alam Sekitar dan Perubahan Iklim) dan Ahli Parlimen Penampang Datuk Ewon Benedick (Menteri Pembangunan Usahawan dan Koperasi) yang masing-masing kali pertama menyertai Kabinet kemudian mengambil giliran.

Sementara itu, kumpulan kelima terdiri daripada Senator Datuk Seri Dr Zambry Abd Kadir sebagai Menteri Luar Negeri; Ahli Parlimen Bintulu Datuk Seri Tiong King Sing (Menteri Pelancongan) dan Ahli Parlimen Lembah Pantai Ahmad Fahmi Mohamed Fadzil (Menteri Komunikasi Digital).

Ahli Parlimen Nibong Tebal Fadhlina Sidek (Menteri Pendidikan) dan Ahli Parlimen Kanowit Datuk Aaron Ago Anak Dagang (Menteri Perpaduan Negara) turut mengangkat sumpah jawatan.

Kumpulan terakhir mengangkat sumpah jawatan melibatkan Senator Datuk Dr Mohd Na’im Mokhtar sebagai Menteri Agama; Ahli Parlimen Segambut Hannah Yeoh Tseow Suan (Menteri Belia dan Sukan); Ahli Parlimen Batu Gajah V.N. Sivakumar (Menteri Sumber Manusia).

Turut serta dalam kumpulan itu, ialah Ahli Parlimen Sekijang, Dr Zaliha Mustafa (Menteri Kesihatan) dan Ahli Parlimen Papar Datuk Armizan Mohd Ali (Menteri di Jabatan Perdana Menteri (Sabah dan Sarawak).

Jemaah menteri Kerajaan Perpaduan dijadualkan menghadiri mesyuarat khas Isnin ini di Putrajaya untuk penetapan peraturan-peraturan baharu dalam pertadbiran sebelum memulakan tugas secara rasmi di kementerian masing-masing.–AlHijrah Online


MALAYSIA SEDIA HANTAR JEMAAH UMRAH JIKA ARAB SAUDI BERI KEBENARAN – ZULKIFLI

IPOH: Malaysia bersedia untuk menghantar jemaah umrah jika Arab Saudi memberi kebenaran untuk ibadah itu ditunaikan.

Bagaimanapun Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, aspek kesihatan akan menjadi keutamaan dan perkara itu bergantung kepada situasi semasa pandemik COVID-19.

Tambahnya beliau menjangkakan kos menunaikan Umrah akan meningkat.

Kenaikan itu katanya mengambil kira aspek pematuhan Prosedur Operasi Standard (SOP) selain penambahbaikan aspek keselamatan dan kesihatan untuk mengelak risiko penularan COVID-19.

“Ini boleh berlaku. Ini berdasarkan situasi semasa. Macam kita balik kampunglah hari raya, bila kita balik naik kapal terbang pun harga kadang-kadang boleh berubah dengan sebab adalah peraturan dan seumpamanya, jadi yang itu tidaklah pelik kalau berlaku.

“Cuma saya lebih memberi perhatian dari sudut keselamatan dan kesihatan,” katanya.

Namun Zulkifli berkata pihaknya akan memperhalusi isu kenaikan kos umrah agar ia tidak memberi impak besar kepada jemaah.

Beliau berkata demikian kepada media selepas melawat dan menyampaikan sumbangan kepada Maahad Tahfiz Al-Quran Masjid Lama di Kampung Lambor Kanan, Bota, Parit pada Rabu — AlHijrah Online


PEGAWAI KESIHATAN PANTAU SEKOLAH ADA INFLUENZA

KUALA SELANGOR: Pegawai kesihatan daerah kini memantau keadaan di sekolah yang dikesan wujud jangkitan wabak Influenza A sebagai usaha mengekang penularan wabak tersebut dalam kalangan pelajar, kata Menteri Kesihatan Datuk Seri Dr Dzulkefly Ahmad.

Beliau berkata kementerian turut mengingatkan pihak sekolah berkenaan supaya sentiasa membuat pemantauan berhubung jangkitan wabak itu sebagai langkah memastikan kesihatan pelajar sekolah berkenaan terjamin.

“Kita turut mengingatkan supaya pihak berkenaan di fasiliti (sekolah) mengambil langkah sepatutnya supaya penularan wabak tersebut dapat dibendung,” katanya kepada pemberita selepas menyampaikan sumbangan barangan keperluan asas kepada 170 warga emas daripada kalangan masyarakat Cina bersempena sambutan Tahun Baharu Cina di Tokong Tian Hock di sini, hari ini.

Dr Dzulkefly berkata jangkitan influenza yang dikesan berlaku di beberapa sekolah termasuk di Selangor masih terkawal dan tiada arahan penutupan sekolah dibuat setakat ini akibat wabak itu.

“Masyarakat juga tidak perlu khuatir kerana bekalan ubat-ubatan untuk merawat influenza termasuk di klinik swasta mencukupi,” katanya.

Influenza merupakan jangkitan dengan gejala utama seperti demam selesema, sakit tekak, batuk dan gejala lain seperti sakit kepala, sakit otot, sakit sendi dan kelesuan.

Wabak yang disebabkan virus influenza bermusim itu hanya menyebabkan demam selesema ringan kepada orang biasa tetapi boleh mengakibatkan jangkitan yang teruk terhadap kumpulan berisiko tinggi seperti kanak-kanak, warga tua, wanita mengandung dan mereka yang mempunyai penyakit kronik. — BERNAMA


AGONG TITAH RAKYAT BANTU BENDUNG WABAK COVID-19

KUALA LUMPUR: Menitahkan rakyat Malaysia untuk sama-sama berperanan membendung penularan wabak COVID-19 di negara ini, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengajak orang ramai membatalkan hasrat balik kampung serta sentiasa mengamalkan kebersihan diri.

“Saya juga minta batalkan hasrat untuk balik kampung dan jangan berkumpul atau menghadiri sebarang aktiviti sosial di luar rumah,” titah Seri Paduka dalam Titah Diraja mengenai Perintah Kawalan Pergerakan yang disiarkan di stesen televisyen utama negara malam ini.

Al-Sultan Abdullah bertitah kejayaan mencegah penularan COVID-19 bermula dengan amalan kebersihan diri masing-masing seperti kerap membasuh tangan, menggunakan cecair pembasmi kuman (hand sanitizer) dan memakai penutup hidung dan mulut  serta mengamalkan penjarakan sosial.

“Rakyat diminta supaya mematuhi Perintah Kawalan Pergerakan yang telah ditetapkan oleh kerajaan bermula pada 18 hingga 31 Mac, jangan keluar  rumah jika tiada keperluan penting,” titah Yang di-Pertuan Agong pada hari ketiga perintah kawalan itu dikuatkuasakan.

Al-Sultan Abdullah menasihati orang ramai untuk menangguhkan sebarang majlis perkahwinan sehingga keadaan pulih bagi mengelakkan orang ramai berkumpul dan menyebabkan risiko jangkitan COVID-19.

Mengajak rakyat memberi kerjasama sepenuhnya menjayakan tindakan kerajaan mengawal penularan wabak itu dalam tempoh dua minggu ini, Seri Paduka menitahkan rakyat supaya tidak panik kerana bekalan barang keperluan dijamin mencukupi.

Al-Sultan Abdullah turut menasihati rakyat patuh kepada arahan pihak berkuasa dan tidak menyebar berita palsu.

“Marilah kita bersama memainkan peranan membantu membendung wababk ini, Insya-Allah,” titah Yang di-Pertuan Agong.

Isnin lalu, Perdana Menteri, Tan Sri Muhyiddn Yassin mengumumkan Perintah Kawalan Pergerakan bermula 18 hingga 31 Mac di seluruh negara bagi membendung penularan wabak COVID-19.

Sebanyak 130 kes positif COVID-19 baharu dikesan setakat tengah hari ini, menjadikan jumlah keseluruhan kes direkodkan di Malaysia sebanyak 1,030 kes. — BERNAMA


LELAKI RAGUT BEG TANGAN JIRAN DICEKUP

SEGAMAT: Polis menahan seorang lelaki selepas dipercayai meragut beg tangan jirannya yang juga seorang jururawat di Taman Sri Emas, di sini semalam.

Ketua Polis Daerah Segamat Supt. Ahmad Zamry Marinsah berkata, kejadian berlaku kira-kira jam 8 pagi melibatkan mangsa, 29, sedang berjalan berhampiran rumahnya sebelum suspek, 30-an, datang menghampiri mangsa dengan menunggang motosikal.

Suspek kemudian bertindak meragut beg tangan mangsa yang mengandungi wang tunai RM30 dan set kunci kawalan jauh pintu sebuah klinik tempat mangsa bekerja.

Selepas kejadian berlaku, mangsa telah membuat laporan polis dan suspek berjaya dikesan dan ditahan polis di sebuah rumah tidak jauh dari lokasi kejadian pada jam 2.30 petang hari sama.

“Suspek direman tiga hari bermula semalam bagi membantu siasatan mengikut Seksyen 392 Kanun Keseksaan.

“Semakan mendapati suspek memiliki tujuh rekod jenayah lampau berkaitan kes dadah dan dua rekod jenayah,” katanya seperti dilapor media, hari ini.—AlHijrah Online


TAMBANG KOMUTER PERCUMA SEBULAN LALUAN LEMBAH KLANG MULAI HARI INI

KUALA LUMPUR: Penumpang KTM Komuter laluan Lembah Klang boleh menikmati perkhidmatan itu secara percuma selama sebulan bermula hari ini, kata Perdana Menteri Datuk Seri Ismail Sabri Yaakob.

Ketika mengumumkan berita gembira itu, beliau berkata selain mengurangkan kos hidup rakyat, pemberian tambang percuma juga bertujuan mengurangkan kesesakan jalan awam.

“Seperti saya umumkan, kerajaan akan berikan tambang percuma selama sebulan untuk semua perkhidmatan pengangkutan awam kendalian RapidKL.

“Selain RapidKL, KTM Komuter di bawah Keretapi Tanah Melayu Berhad (KTMB) laluan Lembah Klang juga akan dapat tambang percuma selama sebulan,” katanya pada sidang media selepas menaiki Transit Aliran Massa (MRT) Laluan Putrajaya Fasa Satu dari Stesen Kampung Batu ke Stesen Sri Damansara Sentral di sini hari ini.

Terdahulu, ketika berucap melancarkan MRT Laluan Putrajaya Fasa Satu di Stesen Kampung Batu, Ismail Sabri mengumumkan perkhidmatan percuma bagi semua pengangkutan awam di bawah kendalian RapidKL merangkumi MRT, Transit Aliran Ringan (LRT), Transit Aliran Bas (BRT), monorel serta bas RapidKL selama sebulan bermula hari ini.

Menjelas lanjut, Perdana Menteri berharap pengguna akan menggunakan pengangkutan awam bukan hanya sepanjang tempoh pemberian tambang percuma, tetapi setiap masa kerana ia dapat menjimatkan masa perjalanan ke sesuatu destinasi.

Beliau berkata kerajaan menanggung subsidi sebanyak RM155 juta untuk pemberian tambang percuma masing-masing RM140 juta untuk semua perkhidmatan pengangkutan awam di bawah RapidKL dan RM15 juta bagi KTM Komuter laluan Lembah Klang.

Ditanya jika kerajaan akan memberikan harga istimewa bagi tambang pengangkutan awam selepas tambang percuma tamat, Ismail Sabri berkata ia akan diputuskan selepas tempoh sebulan berakhir.

Mengenai status MRT Laluan Putrajaya Fasa Dua, Ismail Sabri berkata pembinaannya kini pada tahap 98.3 peratus dan dijangka boleh dilancarkan pada Januari atau Februari tahun depan.

MRT Laluan Fasa Satu melibatkan perjalanan dari Kwasa Damansara hingga Kampung Batu.

Laluan Fasa Dua akan melalui kawasan strategik termasuk Pusat Bandar Kuala Lumpur dengan stesen bawah tanah seperti Titiwangsa, Hospital Kuala Lumpur, Ampang Park, Persiaran KLCC dan Tun Razak Exchange (TRX).–AlHijrah Online


GAZA: JUMLAH SYAHID DALAM LAPAN HARI MELEBIHI JUMLAH KEMATIAN PERANG 2014 SELAMA 51 HARI

KUALA LUMPUR: Kementerian Kesihatan Gaza memaklumkan jumlah syahid akibat serangan Israel dalam lapan hari ini melebihi jumlah syahid ketika perang 2014 yang berlaku dalam masa 51 hari.

Rekod kematian penduduk Gaza sejak 7 Oktober adalah seramai 2,215 orang dan yang tercedera adalah seramai 8,700 orang.

Manakala di Tebing Barat seramai 53 orang syahid dan 1,100 cedera. –AlHijrah Online


380 BAKAL JEMAAH HAJI DITIPU, TERKANDAS DI KLIA

SEPANG: Kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) di sini sejak pagi tadi dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH).

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH.

Menurut seorang jemaah yang hanya mahu dikenali sebagai Adi, agensi pelancongan telah meminta semua jemaah di bawah kendaliannya untuk datang ke KLIA hari ini kerana penerbangan dijangka berlepas pada pukul 4.30 petang, namun kemudiannya dimaklumkan telah ditangguh ke pukul 7 malam.

“Semakan kami mendapati penerbangan terakhir ke Jeddah, Arab Saudi adalah pada kira-kira 6 petang tadi dan sehingga saat ini kami tidak dimaklumkan apa-apa oleh wakil agensi pelancongan,” katanya.

Menurutnya, mengikut perancangan awal, mereka sepatutnya ke Jeddah pada Selasa lepas namun ditangguhkan atas alasan ada dokumen yang masih tidak lengkap.

Beliau berkata bakal jemaah juga tidak pernah ditunjukkan tiket penerbangan dan visa untuk menunaikan haji.

Seorang lagi jemaah yang dikenali sebagai Jamilah, 59, berkata beliau reda dengan apa yang berlaku kepada dirinya dan suami, sambil menyifatkan ia sebagai ujian daripada Allah.

“Sehingga ke saat ini kami masih tidak mendapat pasport kami lagi kerana ia masih dipegang oleh pihak agensi pelancongan,” katanya yang datang dari Terengganu dan telah membayar RM76,000 kepada agensi pelancongan untuk menunaikan haji bersama suaminya.

Jamilah berkata kakitangan agensi pelancongan itu ada hadir bertemu dengan kumpulan terbabit namun mereka tidak mendapat penjelasan sebenar mengenai masalah itu.

“Kami tidak pernah ditunjukkan tiket kapal terbang dan visa tetapi kami meletakkan kepercayaan sepenuhnya kepada mereka namun tak sangka kami juga menjadi mangsa penipuan,” katanya.

Sementara itu, Ketua Polis Daerah KLIA ACP Imran Abd Rahman ketika dihubungi berkata pihak polis masih merakamkan keterangan daripada pengendali agensi pelancongan tersebut.–AlHijrah Online


BANJIR: JAWI ADAKAN SOLAT HAJAT, KUTIPAN JUMAAT UNTUK MANGSA

KUALA LUMPUR: Jabatan Agama Islam Wilayah Persekutuan (JAWI) menyarankan agar semua masjid, surau Jumaat dan surau di seluruh Wilayah-Wilayah Persekutuan Kuala Lumpur, Putrajaya dan Labuan menganjurkan solat hajat selepas solat Maghrib pada 22 Disember 2022 susulan bencana banjir yang melanda negara ketika ini.

Pengarah JAWI, Datuk Mohd Ajib Ismail berkata, solat hajat akan turut diadakan selepas solat Jumaat pada 23 Disember 2022 bagi memohon perlindungan Allah SWT dan keselamatan untuk negara Malaysia dari sebarang musibah.

“Selain itu, masjid dan surau Jumaat di Wilayah-Wilayah Persekutuan juga telah digerakkan bagi mengadakan Kutipan Jumaat serta menghulurkan bantuan dan keperluan bersesuaian melalui Skuad Musaadah agensi di bawah Menteri di Jabatan Perdana Menteri (Hal Ehwal Agama) untuk disampaikan kepada golongan yang terkesan,” katanya dalam kenyataan hari ini.

Beliau turut mendoakan pasukan penyelamat dikurniakan keselamatan dan kemudahan serta ketabahan buat mereka yang diuji dengan musibah.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar hari ini telah meminta Jabatan Kemajuan Islam Malaysia (JAKIM) untuk mengadakan solat hajat di tiga buah masjid utama seliaan JAKIM serta pihak JAWI untuk mengadakan solat hajat di masjid-masjid dan surau-surau Wilayah Persekutuan.

Katanya  umat Islam di seluruh negara diseru untuk terus berdoa dan bermunajat memohon perlindungan, keselamatan dan kesejahteraan negara daripada musibah banjir serta kemudahan dan kesegeraan penemuan mangsa.

Setakat 10 malam Selasa, jumlah keseluruhan mangsa banjir yang berlindung di pusat pemindahan sementara (PPS) di lima negeri meningkat kepada 71,208 dengan Kelantan dan Terengganu terus merekodkan peningkatan bilangan mangsa.

Jumlah keseluruhan itu turut melibatkan mangsa banjir di Pahang, Perak dan Johor. – AlHijrah Online


Mahalnya pendidikan bagi kanak-kanak tanpa warganegara

BAGI sesetengah rakyat Malaysia, peluang pendidikan yang diterima sangat mudah sehingga akhirnya membawa kejayaan dalam bidang pekerjaan seperti menjawat jawatan penting dalam bidang profesional.

Namun nikmat pendidikan ini bukan dapat dirasa oleh semua pemastautin.
Mereka yang duduk ‘menumpang’ sebagai pelarian di negara ini berasa ketinggalan
dan tertanya mengenai peluang dan harapan mereka dalam pendidikan.

Perkara ini terus menekan mereka apabila Malaysia sendiri tidak memberi
pengiktirafan kepada golongan pelarian disebabkan tidak menandatangani
Konvensyen 1951 dan Protokol 1961 berkaitan orang pelarian di Pertubuhan Bangsa-Bangsa
Bersatu (PBB).

Walau bagaimanapun Malaysia secara diplomatiknya tidak pernah menghalang mereka untuk berada di negara kita atas sebab kemanusiaan.

Dalam kekangan itu, kedapatan anak-anak Rohingya yang menjadi pelarian
di semenanjung Malaysia bersungguh-sungguh menuntut ilmu di sekolah pelarian
yang diwujudkan oleh banyak NGO seperti Malaysian Relief Agency (MRA). Ini
kerana menyedari peluang untuk mereka mengenal ilmu perlu diberikan walaupun
sekadar asas sahaja.

Dalam usaha memberi pendidikan ini,  MRA cawangan Sabah dalam siri Jelajah Misi
Muhibbah yang bekerjasama dengan Fakulti Kemanusiaan, Seni & Warisan,
Universiti Malaysia Sabah (UMS) sebagai rakan pelaksana misi kemanusiaan dan
pendidikan yang diadakan di Pulau Mabul, Semporna dan di Kota Kinabalu.

Dr. Badariah Saibeh, pensyarah dan pengkaji mengenai isu pendidikan dan kewarganegaraan di Pulau Mabul, memaklumkan bahawa ramai anak kecil yang bukan warganegara yang berada di sana tercicir dalam bidang pendidikan, dan ini sangat membimbangkan kerana tanpa pendidikan isu sosial dilihat menjadi masalah utama jika tidak dibendung.

Tanpa kewarganegaraan mereka tidak mempunyai peluang untuk bersekolah. Tidak
dinafikan sebelum ini terdapat beberapa NGO dan orang perseorangan di Pulau
Mabul membina sekolah dan memberi peluang pendidikan kepada mereka.

Namun apabila melihat isu pendidikan lebih besar daripada masalah kewarganegaraan yang wujud, suatu usaha untuk mengatasi masalah ini perlu difikirkan sebijaksana mungkin.

Justeru itu MRA dan pihak UMS bercadang untuk mengadakan sebuah pusat komuniti yang lebih besar fungsinya agar anak-anak terpinggir ini menerima  peluang yang lebih besar dari sudut pendidikan, peluang kemahiran dan pendidikan sosial.

Cikgu Ali, satu-satunya tenaga pengajar di Mabul Kids Education School
(MKES) yang mendidik hampir 80 orang kanak-kanak tanpa warganegara di Pulau
Mabul memberi contoh kepada usaha murni yang menjadi satu titik perjuangan
yang  cukup baik untuk memberikan
kesedaran buat anak-anak di situ menikmati satu lagi kehidupan yang lebih baik.

Dalam suasana sekolah yang sangat usang tanpa apa-apa kemudahan asas,
Cikgu Ali tetap tekad meneruskan sesi pembelajaran buat anak-anak Pulau Mabul.
Kelas yang diadakan hanya sebelah malam bergantung kepada minyak diesel untuk
menghidupkan generator.

Jika Cikgu Ali dapat meneruskan perjuangannya dalam mendidik masyarakat, pihak bertanggungjawab seharusnya lebih peka dalam hal ini.

Ketepikan agenda politik dalam usaha memberi harga kemanusiaan yang sangat besar buat anak-anak terpinggir ini. Anak-anak kecil ini tidak akan tahu betapa indahnya kehidupan ini tanpa pendidikan yang sempurna.

Sekurang-kurang berilah mereka peluang mengenal huruf kecil perjuangan
ilmu. A, B & C! Huruf kecil untuk anak terpinggir.

* Dr. Mohd Daud Bin Sulaiman adalah Presiden Malaysian Relief Agency (MRA).


EKSKLUSIF: BEKAS AHLI AL-MA’UNAH TERIMA PENGAMPUNAN AGONG KONGSI PERANCANGAN SELEPAS DIBEBAS

KUALA TERENGGANU: Peluang kedua selepas dikurniakan pengampunan Yang Dipertuan Agong, Al-Sultan Abdullah Ri’ayatuddin Al-Mustafa Billah Shah akan dimanfaatkan bagi membina semula kehidupan yang lebih baik.

Menurut bekas ahli Al-Ma’unah, yang ingin dikenali sebagai Ahmad, 49 tahun, kemahiran yang dipelajari selama 20 tahun di penjara, antaranya seni ukir akan diguna sebaik mungkin.

Ikuti laporan eksklusif yang disediakan wakil TV Alhijrah Terengganu, Nurul Nadia Ghazali dan Kamalrudin Taib. — AlHijrah Online


POLIS KESAN INDIVIDU TERBANGKAN DRON DI ISTANA JOHOR

JOHOR BAHRU: Polis Johor sedang mengesan individu atau pihak tertentu yang menerbangkan dron di sekitar kawasan istana di negeri ini dalam kejadian kira-kira pukul 5 petang, 10 Mei lepas.

Ketua Polis Johor Datuk Kamarul Zaman Mamat berkata menerbangkan dron di kawasan larangan tanpa kebenaran seperti di istana dan lapangan terbang menjadi satu kesalahan mengikut Seksyen 7 Akta Kawasan Larangan 1959.

“Ada beberapa percubaan dron diterbangkan dan pihak polis sedang mengesan mereka selepas menerima laporan kejadian itu pada minggu lepas. Polis Johor telah memanggil Unit Dron Bukit Aman dengan segera untuk membuat pemantauan.”

“Dron itu dipercayai lalu terbang di atas Istana Johor dan ini memang salah kerana memasuki kawasan larangan,” katanya kepada pemberita selepas Majlis Sambutan Hari Raya Aidilfitri Ibu Pejabat Polis Kontinjen (IPK) Johor di Dewan Masjid Tunku Laksamana Abdul Jalil, IPK Johor di sini hari ini.

Beliau turut menasihati orang ramai supaya mematuhi peraturan yang telah digariskan dalam penggunaan dron termasuk tidak menerbangkan peralatan itu melebihi 500 meter atau lebih tinggi daripada itu.

Ditanya mengenai kenyataan Pengarah Jabatan Siasatan Jenayah (JSJ) Bukit Aman Datuk Seri Ayob Khan Mydin Pitchay yang mendedahkan ada Ketua Polis Daerah (KPD) tidak berpuas hati apabila Bukit Aman menyerbu premis judi dalam talian, Kamarul Zaman berkata perkara itu tidak berlaku di Johor.

Menurut beliau, 13 Ibu Pejabat Polis Daerah (IPD) di negeri ini sentiasa memantau dan mengambil tindakan terhadap aktiviti perjudian termasuk dalam talian, selain pihaknya setiap hari turut menjalankan operasi dan mengambil tindakan tegas terhadap kes itu.

Tambah beliau, berdasarkan jumlah statistik operasi perjudian dalam talian yang dilaksanakan, polis Johor adalah yang tertinggi antara semua kontinjen pada tahun ini dan beberapa tahun kebelakangan ini.

“Tindakan tegas diambil setiap hari oleh KPD dan saya di IPK pun memantau tindakan yang dilakukan oleh semua pegawai dan anggota terutamanya Bahagian Siasatan Jenayah di daerah supaya diambil tindakan tegas,” katanya.

Pada Isnin lepas, Ayob Khan dilaporkan berkata KPD di seluruh negara diingatkan agar jangan menjadikan “Surat Aku Janji” tiada sebarang aktiviti judi di daerah pentadbiran masing-masing sebagai “kertas tisu”.

Ayob Khan dipetik berkata hal ini kerana beliau menerima maklumat bahawa ada dalam kalangan KPD kontinjen Kuala Lumpur tidak berpuas hati apabila diminta untuk menghantar Task Force D7 JSJ Bukit Aman untuk mengambil tindakan ke atas premis judi dalam talian.–AlHijrah Online


MASJID DI HONG KONG DISEMBUR PEWARNA BIRU

HONG KONG : Ketua Eksekutif Hong Kong, Carrie Lam dan Ketua Polis, Stephen Lo hari ini melawat sebuah masjid yang menjadi sasaran semburan meriam air ketika insiden protes semalam.

Pintu masuk Masjid Kowloon terbabit telah disembur dengan pewarna biru hingga mencetuskan kemarahan terhadap penduduk Muslim dan kumpulan penunjuk perasaan prodemokrasi.

Difahamkan, polis menggunakan pewarna yang dicampur dengan bahan boleh menyebabkan iritasi kononnya untuk mengenal pasti peserta protes, namun tindakan itu seringkali menyebabkan laluan dan bangunan dicemari warna biru.

Rakaman video semalam menunjukkan sebuah trak yang digunakan ketika konfrontasi dengan kumpulan protes bertindak menyembur para wartawan dan pejalan kaki yang berada di tepi jalan.

Kumpulan itu yang jelas bukan sebahagian daripada penunjuk perasaan disembur sebanyak dua kali hingga menyebabkan kesan warna biru memenuhi ruang tangga dan pintu masuk masjid berkenaan.

Terdahulu, polis mengakui kesilapan mereka, namun tidak mengemukakan sebarang permohonan maaf.

Sementara itu, wakil masjid itu mengesahkan Lam dan Lo telah meminta maaf atas kejadian itu walaupun mereka tidak membuat sebarang kenyataan kepada media.

Beliau turut berterima kasih kepada jemaah dan orang ramai yang membantu membersihkan kesan pewarna biru tersebut. – AFP


PEMANDU BAS EKSPRES DITAHAN POSITIF DADAH

MELAKA: Seorang pemandu bas ekspres ditahan dipercayai positif dadah jenis ganja dalam operasi penguatkuasaan sempena Aidilfitri di Terminal Bas Melaka Sentral di sini malam tadi.

Pengarah Jabatan Pengangkutan Jalan (JPJ) Melaka Muhammad Firdaus Shariff berkata lelaki berusia 38 tahun yang juga pemandu gantian digaji sebuah syarikat bas ekspres di terminal berkenaan ditahan Agensi Antidadah Kebangsaan (AADK) selepas gagal ujian saringan urin kira-kira 9.30 malam.

Beliau berkata siasatan awal mendapati lelaki berkenaan sepatutnya membawa bas ekspres dari Melaka ke Kedah dan jadual perjalanan bas tersebut adalah pada 10 malam tadi.

“Tindakan segera telah dilakukan pihak syarikat bas ekspres berkenaan dengan menukar pemandu lain bagi memastikan penumpang sampai ke destinasi mereka mengikut jadual perjalanan ditetapkan dengan selamat.

“Pemandu tersebut juga adalah individu dalam pengawasan AADK di Kedah atas kesalahan dadah dan dimaklumkan datang ke Melaka untuk menggantikan pemandu syarikat bas ekspres terlibat,” katanya kepada pemberita di Terminal Bas Melaka Sentral di sini lewat malam tadi.

Muhammad Firdaus berkata sebanyak 122 pemandu bas ekspres dan 326 bas ekspres di terminal berkenaan telah diperiksa serta sebanyak 53 slip pemeriksaan bas telah dikeluarkan bagi memastikan kenderaan selamat digunakan khususnya dari aspek keselamatan tayar dalam operasi dijalankan pada 26 April hingga Khamis (5 Mei).

Dalam pada itu, beliau berkata sebanyak 37 pemandu dikenakan tindakan mahkamah kerana melakukan lima kesalahan sepanjang tempoh operasi berkenaan dijalankan di negeri itu.

Katanya, daripada jumlah itu, 22 pemandu dikenakan tindakan mahkamah kerana melanggar lampu merah, menggunakan telefon bimbit semasa memandu (enam orang), memotong barisan (lima orang) dan memandu di lorong kecemasan (empat orang).

“Sebanyak 28 kompaun juga dikeluarkan sepanjang tempoh operasi tersebut iaitu 13 kompaun kerana tidak memakai tali pinggang keledar atau topi keledar, membawa lebih muatan (14 kompaun) dan membawa muatan dalam keadaan bahaya (satu kompaun).

“Kita juga telah mengeluarkan 203 notis atas pelbagai kesalahan dan empat kenderaan iaitu tiga motosikal dan satu kereta telah disita. Dua daripada kenderaan itu disita kerana kerana lesen kenderaan motor dan insuran telah tamat tempoh manakala dua lagi kenderaan disita kerana dipandu warga asing,” katanya.

Beliau berkata dalam operasi yang dijalankan sehingga Khamis itu, sebanyak 944 kenderaan telah diperiksa dan 174 daripadanya telah diambil tindakan lanjut atas pelbagai kesalahan.

Sementara itu, katanya pengusaha bas yang menggunakan bas tambahan diingatkan supaya memastikan bas tersebut telah mendapat permit atau lesen perubahan sementara (LPS) daripada Suruhanjaya Pengangkutan Awam Darat (SPAD) dan tindakan tegas akan diambil sekiranya mereka gagal mematuhinya.—AlHijrah Online


ULAMA TERKENAL KEDAH SERU UMAT ISLAM SOKONG USAHA KERAJAAN TANGANI COVID-19

KUALA LUMPUR: Ulama terkenal Kedah, Syeikh Muhd Zainul Asri Mohd Ramli menyeru seluruh umat Islam menyokong usaha kerajaan dalam Program Imunisasi COVID-19 Kebangsaan (PICK).

Sebelum ini, beliau disifatkan berpendirian tidak menyokong pengambilan suntikan vaksin melalui ceramah-ceramahnya yang tular di dalam media sosial.

Bagaimanapun, pendakwah tersebut menarik balik pendirian itu dan menyeru untuk bersama dengan kerajaan dalam usaha menentang wabak COVID-19.

“Hari ini saya nampak kita kena bersama dengan kerajaan, sebab saya fikir balik, kerajaan bertindak dan bertanggungjawab atas semua (masalah).

“Sebab kaedahnya, kerajaan mentadbir rakyat mengikut kemaslahatan, kita tidak tahu kemaslahatan kerajaan.

“Kadang-kadang kerajaan cerita yang zahir (luaran) sahaja, tetapi yang batin atau sebaliknya kita tidak tahu,” katanya.

Beliau turut menzahirkan rasa kasihan kepada rakyat Malaysia terutama orang tua dan kanak-kanak yang terpaksa kuarantin.

Dalam masa yang sama, beliau turut menyokong keputusan Majlis Fatwa Kebangsaan bahawa hukum pengambilan vaksin adalah harus.

“Saya bersama dengan fatwa itu, perkara itu telah disidangkan oleh mereka diberi autoriti untuk memfatwa.

“Kalau mereka sudah memberi fatwa, tidak timbul soal berdosa kerana hukum yang diberi kerajaan adalah hukum syarak.

“Kita tidak boleh kata kerajaan berdosa, bila kerajaan meletakkan sesuatu hukum, maka ia sudah dikira hukum agama,” katanya.

Sheikh Muhd Zainul Asri mengajak semua untuk berfikir secara waras serta mengharap bantuan Allah bagi menangani penularan wabak COVID-19 di Malaysia.—AlHijrah Online


20,000 KEMBALI KE SEKOLAH DI UTARA SYRIA SELEPAS TURKI HAPUS PENGGANAS

ANKARA: Kira-kira 20,000 pelajar yang dinafikan akses pendidikan selama beberapa tahun ekoran aktiviti keganasan YPG/PKK di utara Syria, mula kembali ke bilik darjah selepas kawasan itu dibersihkan daripada pengganas, demikian menurut kenyataan rasmi Turki semalam.

Memetik laporan agensi berita Anadolu, pelajar di Tal Abyad dan Ras al-Ayn, kedua-dua kawasan dibersihkan daripada pengganas susulan Operasi Peace Spring di utara Syria, memulakan sesi pembelajaran mereka di sekolah yang dibaik pulih di bawah kelolaan pejabat kerajaaan Turki di wilayah Sanliurfa, sempadan Syria melalui sokongan Pusat Sokongan dan Koordinasi Syria (SUDKOM), kata kenyataan pejabat itu.

Sementara itu, 790 guru dan 15,200 murid menyambung pelajaran di 160 sekolah di Tal Abyad selain 172 guru dan 4,720 pelajar memenuhi 20 sekolah di Ras al-Ayn, kata kenyataan itu.

Persatuan Bantuan Kemanusiaan Ataa dengan penyelarasan agensi Pengurusan Bencana dan Kecemasan Turki (AFAD) mengedarkan 75 alat pemanas diesel dan 3,330 liter minyak kepada sekolah.

Beberapa aktiviti sukan dan sosial juga disediakan di sekolah oleh institusi berkaitan di kawasan terbabit.

Turki melancarkan Operasi Peace Spring pada 9 Oktober lalu untuk menghapuskan pengganas YPG/PKK daripada utara Syria dan timur Sungai Euphrates untuk memastikan keselamatan sempadan Turki, membantu kepulangan pelarian Syria dan untuk memastikan integriti wilayah terbabit. — Terjemahan AlHijrah Online